**IZVJEŠĆE**

**STRUČNOG POVJERENSTVA**

**O**

**REAKREDITACIJI**

**Muzičke akademije Sveučilišta u Zagrebu**

**Datum preliminarnog posjeta:**

**7. studenog 2022.**

**Datum reakreditacije u virtualnom okruženju:**

**9.–11. studenog 2022.**

Travanj 2023.

**SADRŽAJ**

[UVOD 3](#_Toc132101805)

[KRATAK OPIS VREDNOVANOGA VISOKOG UČILIŠTA 6](#_Toc132101806)

[KRATKA ANALIZA PREDNOSTI I NEDOSTATAKA 11](#_Toc132101808)

[PREDNOSTI VISOKOG UČILIŠTA 11](#_Toc132101809)

[NEDOSTACI VISOKOG UČILIŠTA 11](#_Toc132101810)

[POPIS DOBRIH PRAKSI UOČENIH NA VISOKOM UČILIŠTU 12](#_Toc132101811)

[PRIMJERI DOBRE PRAKSE 12](#_Toc132101812)

[ANALIZA SVAKE TEME, PREPORUKE ZA POBOLJŠANJE I OCJENA KVALITETE SVAKE TEME 13](#_Toc132101813)

[I. Interno osiguravanje kvalitete i društvena uloga visokog učilišta 13](#_Toc132101814)

[II. Studijski programi 14](#_Toc132101815)

[III. Nastavni proces i podrška studentima 15](#_Toc132101816)

[IV. Nastavnički i institucijski kapaciteti 18](#_Toc132101817)

[V. Znanstvena / umjetnička djelatnost 19](#_Toc132101818)

[DETALJNA ANALIZA SVAKOG STANDARDA, PREPORUKE ZA POBOLJŠANJE I OCJENA KVALITETE SVAKOG STANDARDA 22](#_Toc132101819)

[I. Interno osiguravanje kvalitete i društvena uloga visokog učilišta 22](#_Toc132101820)

[II. Studijski programi 28](#_Toc132101821)

[III. Nastavni proces i podrška studentima 35](#_Toc132101822)

[IV. Nastavnički i institucijski kapaciteti 45](#_Toc132101823)

[V. Znanstvena / umjetnička djelatnost 51](#_Toc132101824)

[PRILOZI 55](#_Toc132101825)

[SAŽETAK 66](#_Toc132101826)

# UVOD

Agencija za znanost i visoko obrazovanje (Agencija) samostalna je pravna osoba s javnim ovlastima, upisana u sudski registar te punopravan član Europskoga registra agencija za osiguravanje kvalitete u visokom obrazovanju (*European Quality Assurance Register for Higher Education –* EQAR) i Europske udruge za osiguravanje kvalitete u visokom obrazovanju (*European Association for Quality Assurance in Higher Education* – ENQA).

Sva javna i privatna visoka učilišta podliježu reakreditaciji, koju svakih pet godina provodi Agencija na temelju Zakona o osiguravanju kvalitete u znanosti i visokom obrazovanju (Narodne novine 45/09) i podzakonskih propisa, poštujući Standarde i smjernice za osiguravanje kvalitete u Europskome prostoru visokog obrazovanja (*Standards and Guidelines for Quality Assurance in the European Higher Education Area* – ESG) i dobru međunarodnu praksu na području osiguravanja kvalitete u znanosti i visokom obrazovanju.

Akreditacijski savjet Agencije imenovao je Stručno povjerenstvo kako bi provelo neovisno vrednovanje Muzičke akademije Sveučilišta u Zagrebu.

Članovi Stručnog povjerenstva:

* Prof. Sonia Achkar, Hochschule für Musik und Darstellende Kunst Stuttgart, Savezna Republika Njemačka, predsjednica Povjerenstva
* Prof. Darius Kučinskas, Kaunas University of Technology, Republika Litva
* Prof. Lóránt Péteri, Liszt Ferenc Academy of Music, Mađarska
* Prof. Renata Bauer, Academy of Music, University of Ljubljana, Republika Slovenija
* Prof. Domeniko Briški, Muzička akademija u Puli, Sveučilište Jurja Dobrile u Puli, Republika Hrvatska
* Karla Bertić, Akademija za umjetnost i kulturu u Osijeku, Sveučilište J. J. Strossmayera u Osijeku, Republika Hrvatska, studentica.

Tijekom reakreditacije u virtualnom okruženju Stručno povjerenstvo održalo je sastanke:

* s upravom i tajnikom
* s predstavnicima Povjerenstva za upravljanje kvalitetom
* sa studentima
* s predstavnicima stručnih službi (Ured za studentske poslove, Knjižnica, Ured za međunarodnu i međuinstitucijsku suradnju, Ured za produkcijske poslove, Ured za ljudske potencijale, Karijerni centar, ECTS koordinator)
* s alumnijima
* s nastavnicima u stalnom radnom odnosu
* s pročelnicima nastavnih odsjeka i voditeljima skupina predmeta
* s asistentima
* s voditeljima projekata
* s vanjskim dionicima.

Domaći članovi Stručnog povjerenstva bili su na preliminarnom posjetu visokom učilištu 7. studenog 2022. tijekom kojeg su posjetili nastavna radilišta, laboratorije, knjižnicu, informatičke kabinete, studentsku referadu i učionice, te su prisustvovali nastavi, tijekom koje su održali kratak razgovor s prisutnim studentima.

Tijekom preliminarnog posjeta Stručno povjerenstvo pregledalo je dostupnu dodatnu dokumentaciju te opise studijskih programa (ishode učenja).

Stručno povjerenstvo izradilo je ovo Izvješće o reakreditaciji Muzičke akademije Sveučilišta u Zagrebu na temelju Samoanalize Muzičke akademije Sveučilišta u Zagrebu popratne dokumentacije, preliminarnog posjeta i sastanaka održanih u virtualnom okruženju.

Izvješće sadrži sljedeće dijelove:

* kratak opis vrednovanoga visokog učilišta,
* kratku analizu prednosti i nedostataka institucije,
* popis dobrih praksi uočenih na visokom učilištu,
* analizu svake teme, preporuke za poboljšanje i ocjenu kvalitete svake teme,
* detaljnu analizu svakog standarda za vrednovanje kvalitete, preporuke za poboljšanje i ocjenu kvalitete svakog standarda,
* priloge (sažetak ocjena kvalitete po svakoj temi i po svakom standardu i protokol posjeta Stručnog povjerenstva),
* sažetak.

U analizi dokumenata, preliminarnom posjetu Muzičkoj akademiji Sveučilišta u Zagrebu, sastancima održanima u virtualnom okruženju, te pri pisanju Izvješća, podršku radu Stručnog povjerenstva pružali su:

* Viktorija Juriša, koordinatorica, AZVO,
* Anđelina Lučić, pomoćna koordinatorica, AZVO,
* Igor Opić, prevoditelj tijekom preliminarnog posjeta i sastanaka održanih u virtualnom okruženju,
* dr. sc. Dijana Ćurković, prevoditeljica Izvješća, AZVO.

Na temelju provedenog postupka reakreditacije, a uz prethodno mišljenje Akreditacijskog savjeta, Agencija donosi akreditacijsku preporuku kojom ministru nadležnom za znanost i visoko obrazovanje preporučuje:

1. **izdavanje potvrde o ispunjavanju uvjeta** za obavljanje djelatnosti ili dijela djelatnosti
2. **uskratu dopusnice** za obavljanje djelatnosti ili dijela djelatnosti
3. **izdavanje pisma očekivanja** s rokom uklanjanja nedostataka do tri godine. Pismo očekivanja može obuhvatiti zabranu upisa studenata u razdoblju određenom pismom očekivanja.

Akreditacijska preporuka sadrži i ocjenu kvalitete visokog učilišta te preporuke za unapređenje kvalitete.

# KRATAK OPIS VREDNOVANOGA VISOKOG UČILIŠTA

**NAZIV VISOKOG UČILIŠTA:** Muzička akademija Sveučilišta u Zagrebu

**ADRESA:** Trg Republike Hrvatske 12

**DEKAN:** prof. art. Igor Lešnik

**ORGANIZACIJSKA STRUKTURA:**



Samoanaliza, str. 15

**STUDIJSKI PROGRAMI I BROJ STUDENATA:**



Analitički prilog Samoanalizi, str. 2

Napomene:

1 Kao dio postupka reakreditacije, visoko učilište zatražilo je izuzeće integriranog preddiplomskog i diplomskog studijskog programa Glazbena pedagogije (dvopredmetni studij) jer se spomenuti studijski program nije izvodio u promotrenom periodu za koji se provodi vrednovanje.

2 Muzička akademija Sveučilišta u Zagrebu zatražila je od Ministarstva znanosti i obrazovanja iz Upisnika studijskih programa brisanje studijskih programa: sveučilišnog integriranog prijediplomskog i diplomskog studija Pjevanje, sveučilišnog integriranog prijediplomskog i diplomskog studija Klavir i sveučilišnog integriranog prijediplomskog i diplomskog studija Gitara, koji su se izvodili u Područnom odsjeku u Rijeci.

**BROJ NASTAVNIKA:**



Analitički prilog Samoanalizi, str. 16

**KRATAK OPIS VREDNOVANOGA VISOKOG UČILIŠTA**

Muzička akademija Sveučilišta u Zagrebu najveća je i najstarija visokoškolska glazbena ustanova u Republici Hrvatskoj. Muzička akademija danas je središnje glazbeno učilište visokih umjetničkih vrijednosti i vrhunskog nastavničkog kadra. Povijest Muzičke akademije počinje 1829., kada je osnovana trogodišnja glazbena škola u okviru tadašnjeg *Musikvereina*, a polaznici su mogli učiti pjevanje i duhačke instrumente. Glazbena škola 1916. prerasta u Konzervatorij Hrvatskoga zemaljskog glazbenog zavoda (Hrvatski konzervatorij), uvedene su nove nastavne discipline, povećan je kapacitet te se dosta radilo na usavršavanju i proširivanju studija. Godine 1920. Akademija prelazi iz privatne pod državnu upravu. Godine 1921. počinju se izvoditi programi visoke glazbene škole, što smatramo utemeljenjem ustanove kakvu danas poznajemo i gradimo. Statutom iz 1923. definirana je struktura akademije s pet odsjeka: Odsjek za klavir i orgulje, Odsjek za orkestralne instrumente, Odsjek za solo pjevanje, Odsjek za kompoziciju i Pedagoški odsjek, namijenjen učiteljima glazbenog odgoja i zborovođama. Uredbom Banovine Hrvatske iz 1940. akademija dobiva status fakulteta i ime Akademija glazbe i kazališne umjetnosti. Tom uredbom definiran je status nastavnika akademije, a nastavno osoblje podijeljeno je na redovne i izvanredne profesore. Godine 1951. iz Akademije je izdvojena niža i srednja glazbena škola, a akademija nakon nekoliko izmjena imena u poslijeratnom razdoblju dobiva današnji naziv Muzička akademija. U razdoblju od pedesetih do sedamdesetih godina prošlog stoljeća Muzička akademija pokreće nove studijske programe na odsjecima za duhačke instrumente, gitaru, glazbenu kulturu i muzikologiju. Od 1966. na akademiji se izvode i poslijediplomski studiji dvogodišnjeg do četverogodišnjeg trajanja (kasnije magistarski studiji umjetnosti, programi umjetničkog usavršavanja te magistarski studij znanosti od 1972.). Godine 1967. osnovan je Muzikološki zavod (danas Zavod za sistematsku muzikologiju). Od 1968. do 1971. otvoreni su područni odjeli Muzičke akademije u Dubrovniku, Osijeku, Rijeci i Splitu. Godine 1979. Muzička akademija ulazi u sastav Sveučilišta u Zagrebu. Područni odjeli u Splitu i Osijeku u međuvremenu su postali dijelovi umjetničkih akademija tamošnjih sveučilišta (1990-ih i početkom ovog tisućljeća). Promjene su dovele do neznatnih promjena u nazivima odsjeka, tako da je donedavno Muzičku akademiju činilo osam odsjeka u Zagrebu i područni odsjek u Rijeci, koji je 2018. ugašen slijedom rezultata prethodnog ciklusa reakreditacije i neisplativosti. Godine 1995. otvoren je interfakultetski poslijediplomski magistarski studij glazbene pedagogije koji se izvodio na Muzičkoj akademiji u suradnji s Filozofskim fakultetom do 2011., kada su ujedno magistrirali posljednji polaznici predbolonjskih poslijediplomskih programa. Doktorati iz područja muzikologije i etnomuzikologije prije uvođenja bolonjskoga sustava izrađivali su se i branili izvan doktorskoga studija. Ak. god. 1988./1989. pokrenut je studij udaraljki. U akademskoj godini 2005./2006. dolazi do uvođenja bolonjskog sustava visokog obrazovanja i promjene studijskih programa. Uvedeni su preddiplomski studiji u trajanju od četiri godine i diplomski studij u trajanju od godine dana te dvopredmetni studiji u suradnji s Filozofskim fakultetom te Hrvatskim studijima (do 2017.) u trajanju od tri (preddiplomski) odnosno dvije godine (diplomski studij). Godine 2007. osnovan je Ured za međunarodnu suradnju. Godine 2010. započinje se s izvođenjem poslijediplomskoga specijalističkog studija za izvođače u trajanju od dvije godine. Od ak. god. 2013./2014. Muzička akademija ustrojava i prelazi na izvođenje nastave kroz devet integriranih preddiplomskih i diplomskih sveučilišnih studijskih programa u trajanju od pet godina. Od 2014. nastavnu i javnu umjetničku djelatnost akademije podupire i Ured za produkcijske poslove. Od 2016. Muzička akademija sudjeluje u izvedbi interfakultetskoga specijalističkog studija Intelektualno vlasništvo, a 2017. upisani su prvi polaznici muzikološkoga smjera doktorskoga studija iz polja humanističkih znanosti, područja znanosti o književnosti, teatrologije i dramatologije, filmologije, muzikologije i studija kulture, koji se izvodi u suradnji s Filozofskim fakultetom. Godine 2019. uvedeni su novi smjerovi na integriranome preddiplomskom i diplomskom studiju za instrumentaliste: eufonij i tambura. Na akademiji se provode i programi cjeloživotnoga učenja: umjetničko usavršavanje te stjecanje pedagoških kompetencija (u suradnji s Učiteljskim fakultetom i Fakultetom organizacije i informatike Sveučilišta u Zagrebu).

# Samoanaliza, str. 11–12

# KRATKA ANALIZA PREDNOSTI I NEDOSTATAKA

## PREDNOSTI VISOKOG UČILIŠTA

1. Sustav za osiguravanje kvalitete provodi se i djelomično je formaliziran.
2. Studijski programi većinom su usklađeni s vizijom i strateškim ciljevima Muzičke akademije Sveučilišta u Zagrebu. Studijski programi redovito se revidiraju i o njima se primjereno komunicira.
3. Informacije relevantne za studij jasno su opisane/iskomunicirane, a procedura upisa je transparentna; postoji snažna neformalna i osobna komunikacija s personaliziranim rješavanjem problema usmjerenim na studente; zgrada je moderna i prilagođena za osobe s invaliditetom, a umjetničko i znanstveno osoblje vrlo je cijenjeno i zadovoljava međunarodne standarde.
4. Nova izvrsno opremljena zgrada (tehnika, instrumenti, knjižnica, prostorije); potiče se mobilnost nastavnog osoblja, uz djelomičnu financijsku podršku; informatička infrastruktura i bežični internet na čitavom području.
5. Impresivna i visoko kvalitetna znanstvena i umjetnička djelatnost s fokusom na umjetnosti, koja zadovoljava najviše međunarodne standarde; visoko učilište održava međunarodnu mrežu.

## NEDOSTACI VISOKOG UČILIŠTA

1. Nedostatak/niska pouzdanost financijskih sredstava (npr. nema osoblja za osiguravanje kvalitete, projektno financiranje, financiranje trećih strana itd.), nesigurnost financijskog planiranja, manjak komunikacije, transparentnosti i sustava primjene povratnih informacija (akcijski plan), nepostojanje digitalizacije (povratne informacije, aktivni intra-net).
2. Revizija studijskih programa ne uključuje stvarne povratne informacije vanjskih dionika poput alumnija i partnera iz kulture na formaliziranoj osnovi.
3. Nedostatak formalizirane sustavne analize i primjene prikupljanja informacija (vezanih za studijske programe), petogodišnja struktura studijskih programa dovodi do zapreka i neusklađenosti s nacionalnom i međunarodnom razmjenom studenata, niska stopa mobilnosti (birokratsko opterećenje za međunarodne studente), nedostatak akreditiranih studijskih programa na engleskom jeziku, nedostatak opisa i razjašnjenja „pedagoške grupe predmeta“ u dopunskoj ispravi o studiju, netočne inačice engleskih opisa kolegija.
4. Sustav rezervacija prostorija za vježbanje ne jamči dovoljno sati za vježbanje po studentu; zgrada koja crpi energente, a samim time i novac (klimatizacija, tehnologija s daljinskim upravljanjem), nije osigurano pokrivanje troškova održavanja zgrade, nedostatak sigurnosti u financijskom planiranju također dovodi do neredovitih isplata vanjskih suradnika; suspenzija novih zapošljavanja sprečava prirodni razvoj visokog učilišta.
5. Znanstvena produktivnost i istraživačke djelatnosti nisu dovoljno zastupljene, a istovremeno se umjetnička istraživačka djelatnost primjereno ne cijeni niti vrednuje na razini sveučilišta (što je važno za financiranje), nepostojanje istraživačkog instituta, veliko radno opterećenje nastavnog osoblja.

# POPIS DOBRIH PRAKSI UOČENIH NA VISOKOM UČILIŠTU

## 

## PRIMJERI DOBRE PRAKSE

1. SWOT-analiza, Alumni klub, internacionalizacija putem implementacije kolegija na engleskom jeziku, program za cjeloživotno učenje, Istraživačka strategija, velik društveni utjecaj kroz trans- i interdisciplinarne te međunarodne projekte, formalizirani ugovori s vanjskim dionicima (visokim učilištima, koncertnim dvoranama, orkestrima).
2. Povjerenstvo za upravljanje kvalitetom, redovita revizija studijskih programa (svake tri godine), ECTS bodovi većinom odražavaju stvarno opterećenje studenata.
3. Zadovoljstvo studenata koji su se prebacili s drugih ustanova, kao i sveukupno studentsko zadovoljstvo procesom upisa i kolegijima na studiju, visoka prolaznost studenata, alati za poteškoće s mentalnim zdravljem (centar za savjetovanje, psihološke radionice), Ured za međunarodnu i međuinstitucionalnu suradnju, Karijerni centar, mrežne stranice sa sadržajem na engleskom jeziku.
4. Knjižnica s optimiziranim radnim vremenom dobro je opremljena glavnim muzičkim enciklopedijama i rječnicima (oxfordmusiconline, mgg-online), pristupom za nekoliko međunarodnih baza, te novim klavirima koji se redovno održavaju, a mogu se posuditi instrumenti za studente i tehnička oprema (laptopi) za osoblje.
5. Pokrenut je znanstveni doktorski studijski program (2017.), u pripremi je umjetnički doktorski studijski program, međunarodno nagrađivani nastavnici, preko 300 projekata koji se ostvaruju na godišnjoj razini s vanjskim dionicima na nacionalnoj i međunarodnoj razini, organizacija međunarodnih suradnji, seminara, specijalizacija, simpozija i sl. te sudjelovanje na njima.

# ANALIZA SVAKE TEME, PREPORUKE ZA POBOLJŠANJE I OCJENA KVALITETE SVAKE TEME

## Interno osiguravanje kvalitete i društvena uloga visokog učilišta

Analiza

Stručno povjerenstvo steklo je ukupni dojam da postoje uspostavljeni sustavi osiguravanja kvalitete na različitim razinama. Visoko učilište svjesno je važnosti stalnog nadzora i unapređivanja vlastitih sustava za sveobuhvatni cilj obrazovanja studenata na visokoj razini. SWOT analiza je primjer pisanih dokaza. Također, Istraživačka strategija nudi dokaze o funkcionalnom okviru. Ipak, članovi visokog učilišta ne čine se dobro informiranima o svojim mogućnostima sudjelovanja u tim procesima. Na primjer, studenti su malo znali o tome da imaju pravo sudjelovati u Povjerenstvu za upravljanje kvalitetom. Također, Stručno povjerenstvo nije zateklo vanjske dionike, koji su uključeni u proces osiguravanja kvalitete samo na neformalnoj razini. Općenito, Stručno povjerenstvo uočilo je da postoji mnogo prikupljanja podataka bez mehanizama nadzora i bez definiranih odgovornosti za njihovu primjenu.

S obzirom na predstavljanje visokog učilišta u svijetu, Hrvatskoj i Zagrebu, Stručno povjerenstvo steklo je dojam da je razina implementacije, također iz prijašnjeg ciklusa, na vrlo visokoj razini. Informacije o visokom učilištu, studijskim programima, cjeloživotnom obrazovanju itd. dostupne su na dvama jezicima (hrvatskom i engleskom) na mrežnim stranicama. Visoko učilište svjesno je svoje društvene uloge i utjecaja na društvo te se stoga stalno trudi poboljšavati komunikaciju s vanjskim svijetom. Mnogi interdisciplinarni projekti na svim razinama potvrđuju ove dojmove. Različite aktivnosti čine se u skladu sa strateškim ciljevima visokog učilišta. Postoji proces internacionalizacije putem kojeg se teži povezivati s drugim, posebice europskim kontaktima.

Općenito, Stručno povjerenstvo steklo je dojam da je posijano sjeme, ali još ima prostora da ono naraste do jasnih struktura koje bi omogućile osiguravanje kvalitete na najvišoj razini (cjeloživotno obrazovanje, Klub alumnija, Povjerenstvo za upravljanje kvalitetom, pravobranitelji za etičnost, digitalizacija, internacionalizacija).

Preporuke za poboljšanje

Stručno povjerenstvo izrazito potiče Akademiju da uspostavi zbirke digitalne građe (upitnike) te da se pobrine da postoje sustavi za vrednovanje i implementaciju rezultata. Jasan i sistematičan pristup trebao bi se primijeniti i dobro iskomunicirati unutar Akademije. Razmišljanje da usmena komunikacija ne može zamijeniti sustavne strukture tek se treba usvojiti i podijeliti. Iako postoje strukture na papiru (npr. klub alumnija, povjerenstvo za osiguravanje kvalitete, etičko povjerenstvo), osobe na poziciji moći trebale bi aktivno širiti informacije o njima i postojećim mogućnostima. Jasnoća odgovornosti ključna je za sva daljnja poboljšanja. Također, kako bi se spriječilo bilo kakvo narušavanje etičnosti, potrebni su jasno imenovani pravobranitelji (nastavnici, studenti). Kako bi se ostvario napredak u internacionalizaciji, potreban je kontinuirani razvoj sadržaja na engleskom (npr. mrežne stranice, filmovi, cjeloživotno učenje, studijski programi) i komunikacijskih alata. To također može pomoći u dobivanju međunarodnih/EU sredstava za projekte od društvene važnosti.

Ocjena kvalitete

Visoka razina kvalitete

## Studijski programi

Analiza

Svi studijski programi Muzičke akademije u Zagrebu objavljeni su i dostupni na mrežnim stranicama na hrvatskom i engleskom jeziku. Kada je nazočilo nastavi tijekom posjeta instituciji, Stručno povjerenstvo potvrdilo je da su studijski programi većinom usklađeni s vizijom i strateškim ciljevima Muzičke akademije Sveučilišta u Zagrebu.

Visoko učilište jasno je definiralo ishode učenja za studijske programe i unapređuje ih svake tri godine.

Općenito, suradnja s različitim dionicima na dobroj je razini po pitanju osobne komunikacije. Međutim, strukture bi trebale biti formalizirane kako bi se omogućilo da revidiranje studijskih programa uključi stvarne i izravne povratne informacije vanjskih dionika poput alumnija ili partnera iz kulture.

Muzička akademija Sveučilišta u Zagrebu većinom dodjeljuje ECTS bodove u skladu sa stvarnim opterećenjem studenata.

Studentska praksa sastavni je dio studijskih programa za koje je neophodna.

Preporuke za poboljšanje

Stručno povjerenstvo potiče trud za daljnji razvoj postojećih programa i posebice uspostavu programâ cjeloživotnog učenja u skladu sa suvremenim kriterijima muzičke profesije.

Akademija bi trebala uključiti studente, alumnije i predstavnike vanjskih dionika, odnosno njihova mišljenja i prijedloge o studijima na formaliziranoj osnovi. Oni bi također mogli sudjelovati u izradi novih studijskih programa.

Stručno povjerenstvo predlaže ponovnu procjenu ECTS bodova u suradnji sa studentima i alumnijima, s posebnim naglaskom na Komornoj glazbi, kolegiju koji zahtijeva više rada od trenutačnih ECTS bodova.

Bilo bi vrlo važno za daljnje unapređivanje studijskih programa da, osim Odbora za osiguravanje kvalitete, Muzička akademija otvori i ured odnosno imenuje osoblje za osiguravanje kvalitete.

Ocjena kvalitete

Zadovoljavajuća razina kvalitete

## Nastavni proces i podrška studentima

Analiza

Kriteriji za upis na studij te za nastavak studiranja objavljeni su na službenim stranicama visokog učilišta, a uvjeti i procedure jasno su definirani i opisani. Upisi se provode u skladu s propisima i povezanim javnim dokumentima. Akademija organizira dane otvorenih vrata za studente zainteresirane za muzičke studije, na kojima se mogu dobiti informacije o kriterijima prijemnih ispita za svaki od studijskih programa. Postoji nekoliko primjera dobre prakse po pitanju studenata koji su se prebacili s drugih visokih učilišta.

Visoko učilište promovira razne oblike nastavne metodologije i omogućuje upotrebu naprednih tehnologija. Svaki student na programu instrumentalnih nastupa ima svoga mentora koji prati njegov napredak od upisa na visoko učilište do posljednje godine studija. Vrijeme i prostor za vježbanje koje visoko učilište osigurava za studente, međutim, ne ispunjava u potpunosti njihove stvarne potrebe. Na sastancima tijekom posjeta visokom učilištu, većina studenata izrazili su zadovoljstvo po pitanju osobne komunikacije s članovima nastavnog osoblja i njihove dostupnosti. Formalna komunikacija i sustavno prikupljanje podataka o zadovoljstvu studenata, međutim, polja su na kojima još uvijek ima prostora za poboljšanja.

Kad stignu novi studenti, visoko učilište dostavlja im informacijski paket. Postoji centar za psihološko savjetovanje na razini Sveučilišta u Zagrebu. Primjeri dobre prakse uključuju organizaciju radionica o mentalnom zdravlju studenata. Na Sveučilištu u Zagrebu uspostavljena je služba za podršku ljudima iz ranjivih i podzastupljenih skupina. Osim toga, visoko učilište ima radnu grupu za prevenciju diskriminacije i zaštitu od nje, kao i od maltretiranja i zlostavljanja. Pristup prostoru visokog učilišta prilagođen je studentima s invaliditetom, kao i nastavni proces i testiranje znanja i vještina. Kontakt službenika za privatnost studenata iz ranjivih i podzastupljenih skupina može se naći na mrežnim stranicama visokog učilišta.

Struktura studijskih programa visokog učilišta (petogodišnji integrirani preddiplomski i diplomski studij) čini se kao značajna prepreka sudjelovanju studenata u međunarodnim programima razmjene, a posebice s obzirom na one koji žele steći iskustvo na diplomskim studijima. Samoanaliza visokog učilišta otvoreno opisuje problem smanjene količine studentske mobilnosti. Erasmus i ECTS koordinatori podržavaju proces priznavanja ECTS bodova stečenih tijekom međunarodnih studija. Stručno povjerenstvo visoko cijeni napore visokog učilišta da iskoristi alternativne mogućnosti međunarodne razmjene specifične za struku (npr. veze s međunarodnim orkestrima mladih). Visoko učilište ima imenovanu jedinicu (Ured za međunarodnu i međuinstitucionalnu suradnju) koja je odgovorna za informiranje studenata o mogućnostima međunarodnih studija, a također im pomaže u organizaciji studija u inozemstvu.

Visoko učilište nema akreditirane studijske programe na engleskom jeziku. Unatoč tome, visoko učilište prima izvanredne, pa čak i redovite studente iz inozemstva. Informacije o upisima i studijima dostupne su na mrežnim stranicama visokog učilišta na engleskom i hrvatskom jeziku. Podaci su u nekim slučajevima manje točni u engleskoj inačici nego u hrvatskoj. Nastava na engleskom (ili drugom stranom) jeziku organizira se *ad hoc*, s obzirom na potrebe postojećih studenata.

Opisi kolegija prilagođeni aktualnoj akademskoj godini dostupni su na mrežnim stranicama visokog učilišta na engleskom i hrvatskom jeziku. Obavezna i preporučena literatura uvijek je navedena u zasebnim popisima; razlikuju se predavanja, seminari i hibridni kolegiji; definirani su i uključeni ishodi učenja; jasno je navedena činjenica da se kolegij može završiti polaganjem ispita. Tijekom virtualnog posjeta, Stručno povjerenstvo od studenata visokog učilišta doznalo je da ima prostora za poboljšanje informacija o kriterijima koje na početku semestra propisuju članovi nastavnog osoblja osobno. Stručno povjerenstvo uvidjelo je da su vrednovanje i ocjenjivanje u velikoj mjeri usklađeni s korištenim nastavnim metodama. Pitanja koja se odnose na ispitivanje i ocjenjivanje regulirana su Pravilnikom o studiranju visokog učilišta.

Stručno povjerenstvo općenito odobrava način na koji visoko učilište izdaje diplome i dopunske isprave o studiju, ali uz jednu značajnu rezervu. Iz razgovora tijekom virtualnog posjeta visokom učilištu Stručno povjerenstvo doznalo je da poslodavci ponekad od visokog učilišta traže objašnjenje dopunske isprave o studiju budući da nije jasno ima li diplomant pravo predavati (na osnovnoškolskoj i srednjoškolskoj razini). Dostavljeni materijali za reakreditaciju ne sadrže opis pedagoškog modula. Stručno povjerenstvo tražilo je od predstavnika visokog učilišta da ga učine dostupnim, no visoko učilište nije udovoljilo tom zahtjevu.

Stručno povjerenstvo pozdravlja osnivanje Udruge alumnija visokog učilišta 2021. Stručno povjerenstvo također cijeni što je visoko učilište u rujnu 2021. godine uspostavilo Karijerni centar. Visoko učilište ima snažnu, kontinuiranu i uspješnu povezanost s vodećim institucijama hrvatskoga glazbenog i kulturnog života, što studentima pruža izvrsnu priliku da se upoznaju s vodećim ličnostima, projektima i praksama svog stručnog područja. Visoko učilište također savjetuje studente o prilikama za karijeru putem Karijernog centra.

Preporuke za poboljšanje

Stručno povjerenstvo predlaže da studenti budu izravno uključeni u kreiranje novih studijskih programa ili poboljšanje postojećih. Sustavna istraživanja zadovoljstva studenata trebala bi se redovito provoditi u različitim područjima, te bi trebala snažnije utjecati na procese donošenja odluka na visokom učilištu. Stručno povjerenstvo preporučuje visokom učilištu da se više usredotoči na predvidljiviji raspored za studente. Također bi bilo korisno kada bi visoko učilište iskoristilo svaku slobodnu prostoriju u svojoj zgradi za potrebe studentskih vježbi. Također, ima prostora za napredak u informiranju studenata o karijernim prilikama i studentskim poslovima značajnima za njihovu struku. Stručno povjerenstvo potiče visoko učilište da provodi više anketa među studentima, da održava redovite sastanke sa studentima i da stvara prilike za komunikaciju kako bi studenti bili otvoreniji i iskreniji u rješavanju problema. Stručno povjerenstvo snažno preporučuje visokom učilištu da razmotri mogućnost provedbe studijskih programa na hrvatskom i engleskom jeziku koji se temelje na bolonjskoj strukturi (s odvojenom preddiplomskom od diplomske razine).

Stručno povjerenstvo predlaže poboljšanje i standardizaciju opisa kolegija, s jakim naglaskom na praktičnim informacijama (točno opterećenje studenata, detalji ispita), te s obzirom na englesku verziju. Povjerenstvo preporučuje da se eksplicitnije razlikuju diplome muzičke struke od diploma muzičke struke u kombinaciji s obrazovanjem na osnovnoškolskoj i srednjoškolskoj razini.

Ocjena kvalitete

Zadovoljavajuća razina kvalitete

## Nastavnički i institucijski kapaciteti

Analiza

Visoko učilište zapošljava visoko kvalificirano osoblje kako bi osiguralo odgovarajuće nastavne kapacitete. Omjer nastavnog osoblja i studenata je 1 : 4,81. Međutim, nastavno opterećenje vrlo je visoko i doseže do 1110 norma sati godišnje, a plaća kasni i po nekoliko mjeseci. S druge strane, administrativno osoblje ustanove zauzima 44 radna mjesta (25% svih zaposlenih) i čini se prevelikim za tako malu ustanovu.

Strogi propisi Ministarstva znanosti i obrazovanja o nastavničkim mjestima ograničavaju prirodan razvoj institucije i otežavaju proces studiranja.

Visoko učilište pruža dobre mogućnosti za usavršavanje nastavnika i zaposlenika te podržava njihov profesionalni razvoj. To se ostvaruje kroz organizirane seminare, koncerte, glazbene nastupe, međunarodne programe institucionalne i izvaninstitucionalne mobilnosti. Nastavnici se mogu prijaviti za Erasmus+, KA131 i KA107, CEEPUS mrežu Winds of Central Europe, programe akademske mobilnosti i dodatnu financijsku potporu izravno iz dekanskog fonda.

Radni prostori visokog učilišta na najvišoj su razini. Uključuju novu zgradu koja je potpuno funkcionalno opremljena, a u koju su se uselili tijekom akademske godine 2014./2015., zatim nove instrumente, informatičku infrastrukturu i bežični internet na čitavom području visokog učilišta.

Visoko učilište ima dovoljno glazbenih instrumenata za posudbu studentima. Niz prijenosnih računala služi administrativnom osoblju za rad od kuće. Radno vrijeme visokog učilišta i knjižnice optimizirano je prema potrebama studenata.

Visoko učilište posjeduje jednu od najvećih glazbenih knjižnica u zemlji (75.000 jedinica). Knjižnični katalog dostupan je *online*, a postoji mogućnost naručivanja i čitanja digitalizirane građe od kuće. Knjižnica je pretplaćena na najvažnije glazbene enciklopedije i rječnike (oxfordmusiconline, mgg-online), kao i na nekoliko međunarodnih baza podataka (Naxos, JSTOR). Ostale potrebne baze podataka dostupne su u središnjoj Sveučilišnoj knjižnici koja je na njih pretplaćena.

Visoko učilište dobiva samo 34,5% iznosa potrebnog za pokrivanje energetskih troškova i troškova održavanja. Kronični nedostatak financijskih sredstava doveo je visoko učilište u vrlo tešku situaciju, te ograničio mogućnosti osiguranja troškova za nastavno osoblje, studente i nastavni proces općenito.

Preporuke za poboljšanje

Preraspodijeliti radno opterećenje nastavnika i minimalizirati dodatna (neplaćena) zaduženja. Pronaći način za isplatu plaće na vrijeme. Smanjiti administrativno osoblje prebacivanjem zajedničkih djelatnosti na središnjicu Sveučilišta.

Pokrenuti dijalog/raspravu cijele zemlje s Ministarstvom znanosti i obrazovanja o slobodi zapošljavanja/reizbora nastavnog osoblja za samu instituciju.

Proširiti fundus knjižnice suvremenom glazbom i partiturama najboljih svjetskih izdavača (tzv. „urtekst“ i kritička izdanja vodećih svjetskih izdavača kao što su Henle, Schott i dr.).

Restrukturiranje visokog učilišta može poslužiti kao učinkovit način da se optimiziraju troškovi i poboljša osiguravanje kvalitete studija. Neke od administrativnih funkcija i dužnosti trebaju se prenijeti na središnjicu Sveučilišta, a broj odjelâ treba se smanjiti, kao i broj zaposlenika dekanata.

Ocjena kvalitete

Zadovoljavajuća razina kvalitete

## Znanstvena / umjetnička djelatnost

Analiza

Uvidom u dokumentaciju i stvarno stanje Akademije, utvrđeno je da je znanstvena i umjetnička djelatnost Muzičke akademije u Zagrebu velika, visoko kvalitetna i impresivna. Muzička akademija najvećim je dijelom umjetnička institucija. Znanstveni dio zastupljen je u malom postotku, ali ipak je vrlo aktivan, visoko kvalitetan i prepoznat u međunarodnim krugovima na zavidnoj razini. Umjetnička djelatnost od velike je važnosti za hrvatsko društvo uopće. Kao najveća i najstarija visokoškolska glazbena institucija, proizvela je pregršt vrhunskih umjetnika s međunarodnim karijerama. Muzička akademija brine o visokoj kvaliteti svoje istraživačke djelatnosti i u znanstvenom i u umjetničkom području. Od 2017. ima jedan znanstveni doktorski studij, a u pripremi je umjetnički doktorski studij, pa su zaposlenici Akademije obranili doktorske disertacije na drugim institucijama u zemlji i inozemstvu. Akademija blisko surađuje s najvažnijim umjetničkim institucijama u Hrvatskoj, s kojima stvara društvenu i kulturnu atmosferu zahvaljujući svom znanstvenom i umjetničkom djelovanju i prijenosu znanja. U posljednjih pet godina Akademija i njeni nastavnici osvojili su 60-ak značajnih stručnih nagrada u zemlji i inozemstvu. Godišnje realiziraju oko 300 internih projekata, a osim toga, nositelji su i velikih stručnih projekata na Sveučilištu. Imaju važnu ulogu u međunarodnim projektima, surađujući s najvažnijim europskim umjetničkim institucijama. Također, sami organiziraju velika međunarodna događanja u vlastitim prostorijama. Nastavnici su članovi i predsjednici raznih znanstvenih, umjetničkih i stručnih povjerenstava, udruga, skupova, manifestacija i uredništava časopisa.

Preseljenjem u novu zgradu Muzička akademija dobila je dovoljno prostora za rad i širenje, no tehnička strana same zgrade u nekim je aspektima problematična: nekvalitetno su izvedene vodovodne instalacije, krov prokišnjava, prozori su fiksirani i ne mogu se otvoriti, što znači da ventilacijski sustav mora neprekidno raditi. Troškovi održavanja zgrade vrlo su visoki, što je velik financijski problem za Akademiju. Sljedeći problem Akademije je vanjska suradnja, tj. vanjski suradnici. Trećina zaposlenih su vanjski suradnici jer je na snazi zabrana zapošljavanja koju je propisalo Ministarstvo znanosti i obrazovanja. Preveliko je nastavno opterećenje i ovakva situacija dovest će u pitanje održivost Akademije.

Resursi Akademije koriste se na svim nastavnim razinama na kojima se trebaju koristiti. Svi studenti na svim razinama studija aktivno su uključeni u umjetničke i/ili znanstvene projekte Akademije na godišnjoj razini. Kroz ove projekte oni unapređuju svoj nastavni proces. Javnim nastupom zaokružuju nastavni proces započet u predavaonici, što je i smisao umjetničke akademije.

Preporuke za poboljšanje

Zaposlenici Muzičke akademije posvećeni su kvaliteti umjetničkog i znanstvenog istraživanja, no za daljnji razvoj u tom segmentu važno je postojanje istraživačkog instituta. Akademija je nekada imala Zavod za sistematsku muzikologiju, ali zbog nedostatka osoblja i daljnje zabrane zapošljavanja taj zavod više ne radi. Stručno povjerenstvo predlaže da se taj zavoda revitalizira i prilagodi današnjim potrebama u svrhu znanstvenog i umjetničkog istraživanja na interdisciplinarnoj, multidisciplinarnoj i svakako transdisciplinarnoj osnovi, jer će jedino tako Akademija moći doći do novih perspektiva, a time i novih ciljeva.

Postoji financijsko opterećenje od preko milijun eura godišnje samo za hladni pogon zgrade, uz ogromnu vanjsku suradnju, a nastavno opterećenje zaposlenika je preveliko. Visoko učilište dobiva samo 34,5% iznosa potrebnog za pokrivanje energetskih troškova i održavanje (primjerice za studijsku godinu 2021./2022.). Stručno povjerenstvo predlaže da se iznađe trajno rješenje za financiranje održavanja zgrade i da se visoko učilište uloži više truda u ukidanje zabrane zapošljavanja, jer se ovakvom situacijom dovodi u pitanje opstojnost Akademije.

Ocjena kvalitete

Visoka razina kvalitete

# DETALJNA ANALIZA SVAKOG STANDARDA, PREPORUKE ZA POBOLJŠANJE I OCJENA KVALITETE SVAKOG STANDARDA

## Interno osiguravanje kvalitete i društvena uloga visokog učilišta

**1.1.** **Visoko učilište uspostavilo je funkcionalan sustav unutarnjeg osiguranja kvalitete.**

Analiza

Visoko učilište usvojilo je dva glavna strateška dokumenta: Strategiju Muzičke akademije 2022. – 2027. i Istraživačka strategija Muzičke akademije Sveučilišta u Zagrebu. U ustanovi postoji nekoliko razina unutarnjeg sustava osiguravanja kvalitete. Na sveučilišnoj razini postoji Odjel za osiguravanje kvalitete koji preuzima kontrolu nad glavnim aspektima osiguravanja kvalitete na sveučilištu i prati stanja na fakultetima. Vijeće Akademije odgovorno je za osiguravanje kvalitete na visokom učilištu i djeluje u stalnoj suradnji s Povjerenstvom za osiguravanje kvalitete uspostavljenim unutar institucije. Povjerenstvo za osiguravanje kvalitete prati stanje na svim odsjecima, prikuplja i analizira povratne informacije sa svih razina ustanove, formulira preporuke i prijedloge Vijeću Akademije. O rezultatima studija raspravlja se na razini odjela svakog semestra nakon ispitnih rokova. Informacije za unapređenje studija prikupljaju se odozdo prema gore (studenti–nastavnici–odjel–prodekan–dekan), kao i izravno sa svih razina organizacije do Vijeća – uobičajena je praksa da se izravno komunicira i dijeli ideje/prijedloge sa svim razinama uprave. Podaci se prikupljaju u pisanom obliku (upitnici na papiru) i usmeno (tijekom formalnih i neformalnih sastanaka). Ponekad su bivši studenti i dionici pozvani da sudjeluju u ovom procesu osiguravanja kvalitete. Predstavnicima studenata dopušteno je sudjelovati na svim sastancima na kojima se raspravlja o osiguravanju kvalitete (Vijeće, sastanci s dekanom), ali su pasivni i to pravo ne koriste stalno zbog manjka informacija i transparentnosti. Ne postoji sustav koji omogućuje povratne informacije, akcijski plan, niti implementaciju prikupljenih podataka. Osnovan je klub alumnija, ali još nema aktivnog pristupa bivšim studentima.

Preporuke za poboljšanje

Formirati digitalni sustav prikupljanja povratnih informacija s ciljem jamčenja objektivnosti informacija i anonimnosti ispitanika (osobito zbog malog broja članova akademije). Osigurati stalnu i učinkovitiju suradnju s bivšim studentima i dionicima, tako što će biti uključeni u proces osiguravanja kvalitete studijâ. Poticati studentske predstavnike da stalno sudjeluju na svim sastancima za osiguravanje kvalitete. Također, Stručno povjerenstvo preporučuje izradu akcijskog plana za primjenu prikupljenih podataka. Treba se uzeti u obzir važnost definiranja odgovornosti i iskomunicirati ih s cijelom Akademijom. Alumni klub treba aktivno pristupati bivšim studentima i poticati aktivno sudjelovanje.

Ocjena kvalitete

Zadovoljavajuća razina kvalitete

**1.2.** **Visoko učilište primjenjuje preporuke za unaprjeđenje kvalitete iz ranije provedenih vrednovanja.**

Analiza

Očigledni su napori ustanove da provede sve prethodne preporuke za unapređenje kvalitete. Većina preporuka je ostvarena (formirana je strategija, zatvoren je područni odjel u Rijeci, postoji Plan umjetničkog istraživanja, SWOT analiza, izvješće), o nekima se raspravlja, ali nisu prihvaćene (optimizacija institucionalne strukture), a neke od preporuka još uvijek čekaju bolju primjenu (učvršćivanje sustava osiguravanja kvalitete i financijska situacija). Iako su dobiveni pozitivni odgovori od alumnija i dionika da su sudjelovali na nekoliko završnih studentskih ispita i koncerata, još uvijek postoji potreba za provedbom preporuke o stalnom sudjelovanju neovisnih članova vanjskih institucija, njihovim uključivanjem u proces osiguravanja kvalitete. Neke preporuke nisu se mogle realizirati iz objektivnih vanjskih razloga: financijska inflacija u zemlji i čitavoj Europi. Kronični nedostatak financija remeti normalno funkcioniranje visokog učilišta i dovodi u pitanje kvalitetu studija. Ovo pitanje potrebno je raspraviti i riješiti u najbližoj budućnosti na razini sveučilišta ili čak države.

Preporuke za poboljšanje

Osigurati sustavno uključivanje neovisnih vanjskih članova (alumnija, dionika) u sve razine osiguravanja kvalitete studija – ispite, sastanke, koncerte, nastupe. Napraviti učinkovite korake prema sveučilišnoj upravi, pa čak i državnoj vlasti, kako bi se riješili financijski problemi visokog učilišta – nedostatak financijskih sredstava ne vodi ostvarenju strategije i misije visokog učilišta.

Ocjena kvalitete

Visoka razina kvalitete

**1.3.** **Visoko učilište podupire akademski integritet i slobode, sprječava sve oblike neetičnog ponašanja, netolerancije i diskriminacije.**

Analiza

Akademija je prihvatila Etički kodeks Sveučilišta u Zagrebu koji uređuje moralna i profesionalna etička načela za studente, nastavnike i druge zaposlenike na čitavom Sveučilištu, pa tako i na Muzičkoj akademiji. Osnovano je Etičko povjerenstvo koje djeluje unutar ustanove. Ono raspravlja i daje mišljenja u konkretnim slučajevima upitnog etičkog ponašanja zaposlenika i studenata. Osim toga, početkom 2021. godine osnovana je radna skupina za prevenciju i zaštitu od povreda načela ravnopravnosti spolova i s njima povezanih oblika diskriminacije, uznemiravanja i zlostavljanja. Čini se da postoji opća svijest o osjetljivim temama. Nakon posjeta visokom učilištu formirano je mišljenje da se treba riješiti svaka situacija bilo kakvog kršenja etičkih pravila u ustanovi – u posljednjih 10 godina primljene su samo dvije prijave o kršenju etičkih pravila i tek nekoliko slučajeva koji nisu službeno prijavljeni (nesporazumi ili komunikacijski problemi), a koji su popravljeni i riješeni neformalnom raspravom tijekom razdoblja ocjenjivanja.

Postoje alati za otkrivanje plagijata koji osiguravaju najviše akademske standarde i njihovo praćenje.

Preporuke za poboljšanje

Nastaviti sa stalnim praćenjem svih oblika kršenja pravilnika i koristiti sve raspoložive alate za njihovo prezentiranje na visokom učilištu. Stručno povjerenstvo preporučuje visokom učilištu da unaprijedi kompetencije i jasno ih iskomunicira. Na primjer, trebao bi postojati imenovani studentski predstavnik/pravobranitelj za kršenje etičkog kodeksa.

Ocjena kvalitete

Zadovoljavajuća razina kvalitete

**1.4.** **Visoko učilište osigurava dostupnost informacija o važnim aspektima svojih aktivnosti (nastavnoj, znanstvenoj/umjetničkoj i društvenoj ulozi).**

Analiza

Sve informacije o visokom učilištu i njegovim glavnim aktivnostima (organizacija, studiji, istraživanja, kulturna događanja) dostupne su *online* na mrežnim stranicama visokog učilišta na nacionalnom i stranom (engleskom) jeziku. Dodatno, informacije o društvenim aktivnostima visokog učilišta dijele se na platformama društvenih mreža Facebooku i Instagramu. Početkom svake akademske godine održava se Forum za brucoše. Postoje dani otvorenih vrata. Komunikacija unutar ustanove ostvaruje se svim mogućim oblicima, ali dominira usmena komunikacija. Iako postoji kreiran intranet sustav za e-učenje (Merlin), unutarnja komunikacija uglavnom se odvija na osobnoj komunikaciji putem telefona ili e-maila. Studenti češće istražuju sustav Merlin nego nastavnici, pa čak i dio administracije, koji uopće ne koriste ovaj sustav.

Preporuke za poboljšanje

Unaprijediti mrežne stranice visokog učilišta dostupne na stranim jezicima: pripremati i prezentirati sve moguće informacije paralelno na hrvatskom i barem na jednom stranom jeziku (engleskom); osigurati učinkovitiju upotrebu suvremenih oblika komunikacije, uključujući učinkovitiju upotrebu intranet sustava (Merlin) na svim razinama visokog učilišta (uprava, nastavno osoblje, studenti).

Ocjena kvalitete

Visoka razina kvalitete

**1.5.** **Visoko učilište razumije i potiče razvoj svoje društvene uloge.**

Analiza

Društvena uloga visokog učilišta na vrlo je visokoj razini. Akademija je svjesna svoga velikog kulturnog utjecaja (preko 100 koncerata po akademskoj godini) i dobro ga približava društvu putem gore navedenih alata (društvene mreže, *newsletter*, film, letak). Stoga je najvidljiviji predstavnik Sveučilišta.

Djeluje na različitim razinama i služi kao društveni partner gimnazijama, raznim zajednicama, kulturnim i drugim obrazovnim institucijama, kao i stalni predstavnik države na raznim međunarodnim događanjima unutar i izvan zemlje. Tijekom posjeta visokom učilištu članovi Stručnog povjerenstva uvjerili su se da visoko učilište služi ne samo kao obrazovna ustanova, već i kao važan nacionalni i kulturni predstavnik sveučilišta i zemlje. Tijekom sastanka s upravom i nastavnim osobljem predstavljeno je nekoliko primjera kada je visoko učilište sudjelovalo na državnim diplomatskim događanjima (Hrvatska i Austrija) te održalo značajne međunarodne nastupe u inozemstvu (Njemačka). Društvena djelatnost visokog učilišta ostvaruje se uglavnom kroz kulturne projekte pod pokroviteljstvom Sveučilišta i (rjeđe) vanjskih donatora (grad, država, EU fondovi). Visoko učilište pokreće razne projekte za različite skupine društva (oboljeli od raka, potlačeni, diskriminirani) i sudjeluje u njima.

Preporuke za poboljšanje

Povećati broj projekata doniranih od vanjskih fondova i institucija, koristiti više financijskih sredstava iz EU fondova i programa.

Ocjena kvalitete

Visoka razina kvalitete

**1.6.** **Programi cjeloživotnog učenja koje visoko učilište izvodi usklađeni su sa strateškim ciljevima i misijom visokog učilišta te društvenim potrebama.**

Analiza

Programi cjeloživotnog učenja oblikuju se i usklađuju sa strateškim ciljevima i misijom visokog učilišta i potrebama društva. Slijedom potvrđene strategije visokog učilišta, osnovat će se Centar za cjeloživotno obrazovanje, koji će pomoći u pokretanju dvaju programa cjeloživotnog učenja: pedagogije i umjetničkog usavršavanja. Na visokom učilištu postoje planovi za proširenje paketa cjeloživotnih programa na e-učenje.

Preporuke za poboljšanje

Razmotriti mogućnosti proširenja programa cjeloživotnog učenja za različite društvene skupine, primjerice, otvoriti glazbeni obrazovni program za starije osobe („sveučilište treće dobi“). Trebao bi postojati sustav povratnih informacija kako bi se pratila i poboljšala ponuda cjeloživotnog učenja i njezini programi.

Ocjena kvalitete

Visoka razina kvalitete

## Studijski programi

**2.1.** **Opći ciljevi svih studijskih programa u skladu su s misijom i strateškim ciljevima visokog učilišta te društvenim potrebama.**

Analiza

Studij na Muzičkoj akademiji izvodi se na osam nastavnih odjela kroz petogodišnje integrirane preddiplomske i diplomske programe koji nude 33 kolegija. Poslijediplomski studiji i programi cjeloživotnog učenja dijele se na doktorski studij (smjer muzikologija), specijalistički studij (za izvođače) i cjeloživotno obrazovanje (jednogodišnji programi umjetničkog usavršavanja u elektroničkoj glazbi, dirigiranju i zborskom dirigiranju, pjevanju, instrumentalnom studiju, te umjetničkog usavršavanja za orkestre). Glazbenici podučavaju stručne pedagoške, psihološke, metodičke i didaktičke sadržaje u okviru obrazovnih programa. Programe je odobrilo Sveučilište u Zagrebu i u skladu su s njegovom središnjom misijom, a to je postizanje umjetničke i znanstvene izvrsnosti. Razina postignuća studenata vrlo je visoka. Mnogi umjetnički i znanstveni projekti Akademije izravno su vezani uz studijske programe.

Gotovo je dovršena izrada novoga studijskog programa umjetničkoga doktorskog studija iz područja glazbenih umjetnosti i interdisciplinarnih područja.

Broj studenata odražava potrebe društva. Podaci prikupljeni od Hrvatskog zavoda za zapošljavanje potvrđuju zapošljivost bivših studenata Akademije.

Akademija ima integrirani preddiplomski i diplomski studij (5 godina + 0) koji, prema riječima uprave, ima više prednosti nego nedostataka. Međutim, u području studentske razmjene strani studenti koji dolaze na zagrebačku Akademiju u nešto su povoljnijem položaju od onih koji odlaze na razmjenu ili čak na daljnje školovanje u inozemstvo. Za one studente koji odu u inozemstvo administrativna strana nastavka studija vrlo je teška i stresna. Stručno povjerenstvo nema namjeru propisivati, već ponovno želi ukazati na opće razumijevanje ciljeva europskih vrijednosti znanja kroz preddiplomske i diplomske studije te mogućnosti nastavka studija – čak i na neumjetničkim fakultetima, a ne samo (najčešće) prelaskom na (strane) glazbene akademije.

Uprava Akademije prati podatke o (ne)zapošljivosti svojih studenata, što je zadovoljavajuće. Njihova zapošljivost je velika, a prema tvrdnjama uprave, Hrvatskoj trenutno nedostaje najmanje 20 diplomiranih profesora klavira.

Suradnja s različitim dionicima na visokoj je razini – od HRT-a (Hrvatske radiotelevizije), HNK (Hrvatskog narodnog kazališta), Hrvatske glazbene mladeži, do drugih fakulteta, bolnica i drugih javnih ustanova – Muzička akademija ima velik utjecaj na svoju okolinu. Kao članica Sveučilišta Muzička akademija može se pohvaliti svojom društvenom ulogom i odazivom kao prva koja se odazvala pomoći ukrajinskim studentima glazbe koji su došli u Hrvatsku zbog rata u njihovoj zemlji. Akademija rezultate svojih obrazovnih procesa predstavlja javnosti kroz stotine koncerata, izložbi, filmova i izvedbi velikih glazbeno-scenskih djela svake godine. Visokoškolska djelatnost jednog umjetničkog područja vidljiva je i time je nezaobilazan kulturni čimbenik.

Cjeloživotno učenje trenutno se provodi kroz programe umjetničkog usavršavanja (jedna akademska godina) te pedagoško, psihološko, didaktičko i metodičko obrazovanje nastavnika u suradnji s Pedagoškim fakultetom i Fakultetom informatike i organizacije Sveučilišta u Zagrebu.

Preporuke za poboljšanje

Stručno povjerenstvo potiče trud za daljnji razvoj postojećih programa, uspostavu novih programa/centra za cjeloživotno učenje u skladu sa suvremenim kriterijima struke. Akademija bi trebala aktivnije uključiti studente, alumnije i predstavnike vanjskih dionika, odnosno njihova mišljenja i prijedloge o razvoju (novih) programa. Bilo bi dobro izjednačiti dvije razine studija s drugim europskim muzičkim akademijama.

Na mrežnim stranicama Akademije Stručno povjerenstvo tražilo je pedagoški modul predmeta, koji omogućuju stjecanje licencije za poučavanje instrumenata u glazbenim školama nakon završetka studija, ali ga je jedva našlo pa predlaže da ga visoko učilište učini vidljivijim.

Ocjena kvalitete

Zadovoljavajuća razina kvalitete

**2.2.** **Predviđeni ishodi učenja studijskih programa koje visoko učilište izvodi odgovaraju razini i profilu kvalifikacija koje se njima stječu.**

Analiza

Svi propisani elementi standarda obuhvaćeni su i ispunjeni. Usklađeni su s deskriptorima razina HKO-a i EQF-a. Muzička akademija ima jasno definirane ishode učenja studijskih programa i provjerava ih svake 3 godine.

Do ishoda učenja na razini studijskog programa može se lako doći na početnoj stranici Akademije.

Prema pitanjima za studente tijekom obilaska Akademije, oni su zadovoljni dosadašnjim studijskim programima i ishodom stečenog znanja. Svirali su, dirigirali i slušali predavanja koja su u skladu s nastavnim planom i programom.

Kroz programe pedagoškog modula instrumentalne nastave, kao i na Odsjeku za glazbenu pedagogiju, Akademija je u stalnom kontaktu s profesorima osnovnih i srednjih glazbenih škola, odakle dobiva povratne informacije o novozaposlenim diplomantima.

Profesionalni orkestri kroz audicije i fakultativne nastupe biraju najbolje studente Akademije te na taj način cijelo vrijeme održavaju prirodnu vezu s Akademijom.

Preporuke za poboljšanje

Stručno povjerenstvo predlaže da se pedagoški modul predmetâ – koji omogućuju stjecanje licencije za izvođenje nastave instrumenata u glazbenim školama po završetku studija – učini vidljivijim na mrežnim stranicama Akademije i u dopunskoj ispravi o studiju.

Ocjena kvalitete

Visoka razina kvalitete

**2.3.** **Visoko učilište dokazuje postignuće predviđenih ishoda učenja na studijskim programima koje izvodi.**

Analiza

Osim brige o kvaliteti studija i studijskih programa, Povjerenstvo za upravljanje kvalitetom većinom pomaže nastavnicima u procesu mobilnosti te prikuplja rezultate studentskih anketa koje dobivaju od studentske referade. Povjerenstvo šalje godišnje izvješće o kvaliteti dekanu i Sveučilištu u Zagrebu. Mišljenje Povjerenstva uzima se u obzir na svim instancama. Članovi Povjerenstva svjesni su da bi trebali više pažnje posvetiti europskim standardima kvalitete (ESG).

Ishodi učenja ispisani su u nastavnim planovima i programima svih studijskih programa i vidljivi su u Analitičkom prilogu Samoanalizi.

Tijekom posjeta predavanjima različitih kolegija (Dirigiranje, Udaraljke, Klavir, Četveroručni klavir, Osnove znanstvenog rada, Glazbena informatika, Saksofon, Komorna glazba) Stručno povjerenstvo primijetilo je visoku razinu prezentacije gradiva kod nastavnika.

Gledajući nastavne planove i programe predmeta uočena je sitna razlika u ishodu studija. Za rad u reguliranoj nastavničkoj profesiji u osnovnoškolskom i srednjoškolskom obrazovanju u Republici Hrvatskoj nastavnik treba završiti studijski program posebno namijenjen obrazovanju nastavnika s obaveznim pedagoškim predmetima, ili odslušati izborni skup pedagoških, metodičkih, didaktičkih i psiholoških kolegija koji imaju najmanje 55 ECTS bodova. Očito postoji dovoljno općih pedagoških predmeta, a neuravnoteženost i nedostatak nekih nastavnih planova i programa nastaje unutar izbornog modula u kojem posebni metodički predmeti, koji se također ubrajaju u nastavničke kompetencije, još uvijek nisu uvedeni za sve instrumente i pjevanje.

Nastavni planovi i programi metodičkih predmeta s jasnim sadržajem predmeta, opisom predmeta, obveznom literaturom i ishodima učenja su:

Nastavne vježbe – Klavir 1 i 2, Metodika nastave udaraljki, Metodika nastave flaute, Metodika nastave klarineta (na hrvatskom jeziku), Metodika nastave tube i eufonija (na hrvatskom jeziku), Nastavna praksa 1 i 2.

Nastavni planovi i programi koji nemaju cjelovit sadržaj ili su bez ikakvog sadržaja:

Nastavne metode tambure, violine, viole, oboe, francuskog roga, trube, trombona,

Metodika nastave pjevača, Metodika nastave orgulja/čembala, Metodika nastave harfe, Nastavna praksa – harfa 1 i 2, Metodika nastave violončela, Metodika nastave kontrabasa, Metodika nastave gitare, Nastavna praksa – gudački instrumenti 1 i 2.

Preporuke za poboljšanje

Stručno povjerenstvo preporučuje Povjerenstvu za upravljanje kvalitetom da nastavi s brigom o kvaliteti studijskih programa i kolegija, a posebno ustrojavanje svih metodičkih kolegija na odsjecima za instrumente i pjevanje, radi njihove ujednačenosti i ravnopravnosti s postojećim kolegijima na istim odsjecima.

Stručno povjerenstvo predlaže redovitije sastanke povjerenstava i vrednovanja, uz definirane ciljeve i planove koji bi doveli do bolje organiziranih i transparentnih ishoda učenja.

Bilo je vrlo pohvalno tijekom posjeta vidjeti ne samo mehaničke orgulje u dvorani Huml, već i velike koncertne orgulje (Rieger) u najvećoj dvorani Bersa. Iz bogatog zapisa koncerata na Akademiji, pa tako i orguljaških koncerata, ipak je vidljivo da se, iako studij orgulja zahtijeva više od polovice svih skladbi romantičarskih i suvremenih razdoblja, ta literatura ne može izvoditi na malim orguljama, nego na velikima u dvorani Bersa. Jedan orguljaški koncert u dvorani Bersa godišnje ili neizvođenje ispitnih magistarskih programa na velikim orguljama dovodi u pitanje njihovu konstrukciju i namjenu.

Ocjena kvalitete

Zadovoljavajuća razina kvalitete

**2.4.** **Postupci planiranja, predlaganja i prihvaćanja novih te revizije ili ukidanja postojećih programa uključuju povratne informacije studenata, poslodavaca, strukovnih udruženja, alumnija.**

Analiza

Prilikom obilaska visokog učilišta sve kompozicije i teorijska nastava na predavanjima bile su u skladu sa studijskim programima. Na pitanja Stručnog povjerenstva prilikom posjete studenti su odgovorili da su zadovoljni studijskim programima. Studenti su također bili vrlo zadovoljni uvjetima rada.

Pregledavajući ogromnu zbirku studentskih aktivnosti, shvaćamo da je suradnja s različitim dionicima neupitna – od HRT-a (Hrvatske radiotelevizije), HNK (Hrvatskog narodnog kazališta), Glazbene mladeži, drugih fakulteta istog Sveučilišta itd., pa sve do bolnica i drugih javnih ustanova – Muzička akademija ima velik utjecaj na svoju okolinu, grad, zemlju i inozemstvo.

Stručno povjerenstvo nije od predstavnika orkestra čulo nijedan negativan komentar da bilo što nedostaje studijskim programima, jer studijski program već uključuje sviranje partitura (npr. solističke dionice za velika simfonijska djela).

Nastavnici u osnovnim i srednjim glazbenim školama uključeni su kao mentori studenata i evaluiraju njihovu nastavnu instrumentalnu ili pjevačku praksu.

Preporuke za poboljšanje

Bilo bi korisno uključiti više iskustava bivših studenata u planiranje, predlaganje ili odobravanje novih programa te revidiranje ili zatvaranje postojećih programa.

Stručno povjerenstvo preporučuje visokom učilištu da počne provoditi postojeće studijske programe na engleskom jeziku za bolje međunarodno umrežavanje kroz nove oblike mobilnosti studenata, nastavnika i nenastavnog osoblja.

Ocjena kvalitete

Zadovoljavajuća razina kvalitete

**2.5.** **Visoko učilište osigurava usklađenost ECTS bodova sa stvarnim studentskim opterećenjem.**

Analiza

Muzička akademija Sveučilišta u Zagrebu većinom dodjeljuje ECTS bodove u skladu sa stvarnim opterećenjem studenata, na temelju analize povratnih informacija većine dionika nastavnog procesa ili drugih postupaka.

Povratne informacije o rezultatima analize prikupljenih podataka i provedenim promjenama dostupne su studentima.

Preporuke za poboljšanje

Bilo bi dobro još jednom s nastavnicima i profesorima razmotriti ECTS bodove za kolegij Komorna glazba, jer je nastavni plan i program tog predmeta kvalitetan i na visokoj razini, što dokazuju i koncertni programi. Studenti u svoj program Komorne glazbe ulažu gotovo isti broj sati kao i za glavne predmete, pa te bodove treba povisiti.

Ocjena kvalitete

Zadovoljavajuća razina kvalitete

**2.6.** **Studentska praksa je sastavni dio studijskih programa (gdje je to primjenjivo).**

Analiza

Studenti Muzičke akademije obavljaju stručnu praksu tijekom studija u obliku neposredne nastave u okviru pedagoškog modula na posljednjoj godini instrumentalnih studija ili uz zapošljavanje na nepuno radno vrijeme u glazbenim školama. Također su nezamjenjiv dio organizacije i izvedbe velikih projekata na Akademiji – od svojih ideja do solista i izvođača.

Preporuke za poboljšanje

Stručno povjerenstvo predlaže da se za učenike glazbenih škola održi više sati vježbanja i nastave kroz studijske programe svih instrumenata i pjevanja. U razgovoru s članovima Povjerenstva, predstavnici glazbenih škola bili su vrlo zadovoljni ovakvom participacijom, stoga se trebaju iskoristiti sve prilike da studenti steknu što više prakse tijekom školovanja.

Ocjena kvalitete

Zadovoljavajuća razina kvalitete

## Nastavni proces i podrška studentima

**3.1.** **Uvjeti za upis ili nastavak studija usklađeni su sa zahtjevima studijskog programa, jasni su, objavljeni i dosljedno se primjenjuju.**

Analiza

Kriteriji za upis i nastavak studija objavljeni su na službenim stranicama Muzičke akademije, a jasno su definirani i opisani uvjeti i postupci provjere znanja i vještina. Upisi se provode u skladu s propisima i dokumentima kao što su Pravilnik o postupku utvrđivanja rang-liste prijavljenih pristupnika za upise u I. godinu integriranih preddiplomskih i diplomskih sveučilišnih studijskih programa, Odluka o uvjetima upisa drugog studijskog programa, Pravilnik o studiranju. Za prijemne ispite postoje dva roka: ljetni i jesenski. Svake godine Akademija organizira dane otvorenih vrata za sve zainteresirane učenike srednjih glazbenih škola, na kojima se mogu saznati sve informacije o kriterijima za prijemni ispit za sve studijske programe. Nekoliko primjera dobre prakse uključuju studente s drugih sveučilišta, primjerice prelazak studentice glazbene pedagogije s Umjetničke akademije u Osijeku ili prelazak studentice vokalne izvedbe sa Sveučilišta u Grazu. Akademija također provodi analize u svrhu praćenja uspjeha studenata na studijskim programima.

Preporuke za poboljšanje

Nema preporuka.

Ocjena kvalitete

Visoka razina kvalitete

**3.2.** **Visoko učilište prikuplja i analizira podatke o napredovanju studenata na studiju i na temelju njih osigurava kontinuitet studiranja i završnost studenata.**

Analiza

Postupci prikupljanja i analize podataka o uspjehu studenata na pojedinom programu mogu se pronaći u sljedećim dokumentima: Akademski propisi, Doktorski propisi i Studijski programi. Svi polaznici instrumentalnog programa imaju svog mentora koji prati njihov napredak od upisa na Akademiju do završne godine. Analitički prilog prikazuje visoke stope prolaznosti studenata u zadnjih pet godina.

Preporuke za poboljšanje

Nema primjera mjera za povećanje prolaznosti i završenosti studija, kao što su promjene kriterija upisa, nastavnog plana i programa, anketiranje studenata o predmetima i sl. Studenti bi trebali biti izravno uključeni u kreiranje novih studijskih programa ili poboljšanje postojećih, a Stručno povjerenstvo predlaže da se ispita zadovoljstvo studenata studijskim programima, organizacijom nastave, metodama poučavanja i sl.

Ocjena kvalitete

Zadovoljavajuća razina kvalitete

**3.3.** **Visoko učilište osigurava poučavanje usmjereno na studenta.**

Analiza

Visoko učilište promiče različite oblike nastave i osigurava korištenje naprednih tehnologija, no u razgovoru sa studentima i dijelom nastavnog osoblja tijekom obilaska ustanove utvrđeno je da dio nastavnog osoblja ne koristi različite oblike nastave, nego uglavnom koriste „frontalnu“ metodu nastave i rijetko koriste napredne tehnologije. Studenti su često obaviješteni o terminima izvannastavnih programa ili projektnih nastavnih jedinica (npr. akademske konferencije ili nastupi u suradnji s drugim institucijama) u tako kratkom roku da ih jedva mogu ubaciti u svoj redovni raspored. Studenti imaju pristup vježbaonicama na bazi dva sata na dan po osobi, što je samo manji dio njihovih potreba – stoga im preostaje zadatak samostalno organizirati veći dio dnevnog vježbanja. Studenti klavira željeli bi da se učionice otvore za vježbanje kada sve prostorije za vježbanje budu popunjene. Većina studenata izrazila je zadovoljstvo komunikacijom s nastavnim osobljem i njihovom dostupnošću, jer su dostupni ne samo putem e-maila, nego i preko telefona. Neki studenti, međutim, požalili su se na organizaciju nastave u smislu da su dobili obavijest sat vremena prije početka nastave da donesu neke materijale, što nisu imali priliku učiniti na vrijeme pa su dobili negativne bodove. Studenti orkestralnog dirigiranja željeli bi češće vježbati s orkestrima. Tijekom posjeta visokom učilištu Stručno povjerenstvo kratko je prisustvovalo nastavi, a pohvalno je bilo vidjeti i čuti kako se nastava odvija na hrvatskom odnosno engleskom jeziku, za strane studente.

Preporuke za poboljšanje

Stručno povjerenstvo predlaže visokom učilištu da se više usredotoči na to da raspored za studente bude predvidljiv (u smislu datuma dodatnih programa i priprema za redovnu nastavu). Stručno povjerenstvo također smatra korisnim da visoko učilište studentima dirigiranja pruži više mogućnosti proba s orkestrom, te da svaku slobodnu prostoriju iskoristi za potrebe studentskih vježbi.

Ocjena kvalitete

Zadovoljavajuća razina kvalitete

**3.4.** **Visoko učilište osigurava odgovarajuću podršku studentima.**

Analiza

Visoko učilište savjetuje studente o karijernim prilikama putem Centra za karijere čiji su djelatnici izvijestili Stručno povjerenstvo da planiraju organizirati Dan karijera na kojem će poslodavci studentima moći prezentirati poslove. Međutim, studenti su naglasili da je tržište rada u glazbenoj industriji poprilično skromno, a najučinkovitiji način za pronalaženje posla jest prisutnost na društvenim mrežama, gdje se mogu dobiti informacije kada se otvori radno mjesto za nastavnika na zamjeni. Kada stignu novi studenti, visoko učilište daje im informacijski paket. Postoji centar za psihološko savjetovanje na razini Sveučilišta u Zagrebu. Primjeri dobre prakse uključuju organizirane radionice o mentalnom zdravlju, studentski koncert za prikupljanje novčane pomoći za liječenje oca kolege studenta, te “Tajni Djed Mraz”. Informacije o pomoći za mentalno zdravlje dostupne su i na službenim stranicama visokog učilišta. Akademija ne provodi ankete o zadovoljstvu studenata studijskim programom, nastavom, nastavnicima, karijernim mogućnostima, literaturom i sl., osim što se četiri do pet puta godišnje održava sastanak na kojem se raspravlja o studentskim pitanjima i problemima. Neki studenti, međutim, “boje se” otvoreno razgovarati o problemima.

Preporuke za poboljšanje

Stručno povjerenstvo vidi prostor za napredak u informiranju studenata o prilikama za karijeru i studentskim poslovima povezanima s njihovom strukom. Stručno povjerenstvo potiče visoko učilište da provodi više anketa među studentima, da održava redovite sastanke sa studentima i da stvara mogućnosti komunikacije kako bi studenti bili otvoreniji i pošteniji u rješavanju problema.

Ocjena kvalitete

Zadovoljavajuća razina kvalitete

**3.5.** **Visoko učilište osigurava podršku studentima iz ranjivih i podzastupljenih skupina.**

Analiza

Na Sveučilištu u Zagrebu uspostavljen je Ured za studente s invaliditetom, koji pruža podršku osobama iz ranjivih i podzastupljenih skupina. Imenovano je nekoliko nastavnika koordinatora, kao i studentski predstavnik, a dokument je objavljen na stranicama Sveučilišta. Osim toga, visoko učilište ima radnu skupinu za prevenciju i zaštitu od povreda načela ravnopravnosti spolova i s njima povezanih oblika diskriminacije, uznemiravanja i zlostavljanja. Prostorna pristupačnost visokog učilišta prilagođena je studentima s invaliditetom, kao i nastavni proces i testiranje znanja i vještina. Kontakt službenika za zaštitu podataka za studente iz ranjivih i podzastupljenih skupina može se naći na mrežnim stranicama visokog učilišta. Akademija je ugostila i nekoliko studenata iz ratom pogođene Ukrajine, a Stručno povjerenstvo imalo je priliku razgovarati s jednom studenticom koja je izrazila veliko zadovoljstvo svojim studijem na Akademiji i kvalitetom nastave koju je dobila.

Preporuke za poboljšanje

Nema preporuka.

Ocjena kvalitete

Visoka razina kvalitete

**3.6.** **Visoko učilište omogućava studentima stjecanje međunarodnog iskustva.**

Analiza

Struktura studijskih programa visokog učilišta (petogodišnji integrirani preddiplomski i diplomski studij) čini se kao značajna prepreka sudjelovanju studenata u međunarodnim programima razmjene, a posebice s obzirom na one koji žele steći iskustvo na diplomskim studijima. Osim toga, Sveučilište u Zagrebu naložilo je visokom učilištu da smanji broj svojih Erasmus+ međuinstitucijskih ugovora. Samoanaliza visokog učilišta otvoreno opisuje problem smanjenja mobilnosti studenata, kao i druge izazove vezane uz specifičnosti glazbenog i muzikološkog područja europskoga visokog obrazovanja.

Preporuke za poboljšanje

Stručno povjerenstvo toplo preporučuje visokom učilištu da razmotri mogućnost provedbe studijskih programa po bolonjskom modelu (s odvojenim preddiplomskim i diplomskim razinama), kako bi svojim studentima olakšalo stjecanje međunarodnih iskustava. Istodobno, Stručno povjerenstvo visoko cijeni napore visokog učilišta da iskoristi alternativne mogućnosti međunarodne razmjene specifične za struku (npr. povezivanje s međunarodnim orkestrima mladih).

Proces priznavanja ECTS bodova stečenih tijekom međunarodnih studija podržavaju Erasmus i ECTS koordinatori.

Visoko učilište ima imenovanu jedinicu (Ured za međunarodnu i međuinstitucionalnu suradnju) koja je odgovorna za informiranje studenata o mogućnostima međunarodnih studija, a pomaže im i u organizaciji njihovih konkretnih studija u inozemstvu. Stručno povjerenstvo nije vidjelo dokaze o prikupljanju informacija o zadovoljstvu studenata ovim područjem.

Stručna predavanja koja drže međunarodni gostujući profesori, kao i jezični kolegiji vezani za struku, olakšavaju budući uspjeh studenata u međunarodnom okruženju zapošljavanja.

Ocjena kvalitete

Zadovoljavajuća razina kvalitete

**3.7.** **Visoko učilište osigurava povoljne uvjete za studiranje inozemnih studenata.**

Analiza

Na visokom učilištu nema akreditiranih studijskih programa na engleskom jeziku. Unatoč tome, visoko učilište prima izvanredne, pa čak i redovite međunarodne studente. Informacije o upisima i studijima dostupne su na mrežnim stranicama visokog učilišta na engleskom i hrvatskom jeziku. Podaci o pojedinim kolegijima u nekim slučajevima manje su točni u engleskoj verziji nego u hrvatskoj. Izborni moduli tek su spomenuti u engleskoj verziji mrežnih stranica, nema njihovog opisa. Nastava na engleskom (ili drugom stranom) jeziku organizira se *ad hoc*, s obzirom na potrebe trenutnih polaznika.

Što se tiče dokaza o povratnim informacijama o zadovoljstvu studenata, visoko učilište je Stručnom povjerenstvu dalo pristup nekoliko razgovora putem e-pošte između bivših međunarodnih studenata i člana osoblja Odjela za međunarodnu suradnju. Te razgovore, barem u nekim slučajevima, pokrenulo je visoko učilište, izravno se pozivajući na nadolazeći proces reakreditacije. Osobna korespondencija je, naravno, jedan od mogućih načina prikupljanja saznanja o zadovoljstvu studenata.

Unatoč tome, Stručno povjerenstvo cijeni napore visokog učilišta da pomogne mladim ukrajinskim ratnim izbjeglicama s nastavkom muzičkih studija.

Preporuke za poboljšanje

Stručno povjerenstvo potiče visoko učilište da iskoristi vlastite resurse i mogućnosti kako bi uvelo preddiplomske i diplomske studijske programe na engleskom jeziku barem u nekoliko područja.

Stručno povjerenstvo predlaže visokom učilištu primjenu sustavnije i redovitije metodologije prikupljanja podataka.

S obzirom na to da je visoko učilište dio Sveučilišta u Zagrebu, ono ima dobre mogućnosti pružiti međunarodnim studentima visoko kvalificirane tečajeve hrvatskog jezika.

Ocjena kvalitete

Minimalna razina kvalitete

**3.8.** **Visoko učilište osigurava objektivno i dosljedno vrednovanje i ocjenjivanje studentskih postignuća.**

Analiza

Opisi kolegija prilagođeni aktualnoj akademskoj godini dostupni su na mrežnim stranicama visokog učilišta na engleskom i hrvatskom jeziku. Vrlo se razlikuju po točnosti. U nekim slučajevima engleska verzija manje je detaljna od hrvatske, a postoje i razlike u opsegu opisa koje daju voditelji različitih studijskih programa. Na primjer, opis kolegija smjera Muzikologija općenito su informativniji od opisa kolegija smjera Kompozicija. Obavezna i preporučena literatura (za čitanje ili sviranje) uvijek je navedena u zasebnim popisima; razlikuju se predavanja, seminari i hibridni kolegiji; definirani su i priloženi ishodi učenja; jasno je navedena činjenica da se kolegij može završiti polaganjem ispita. Tijekom virtualnog posjeta, Stručno povjerenstvo je od studenata visokog učilišta doznalo da ima prostora za poboljšanje informacija o kriterijima koje osobno daju članovi nastavnog osoblja na početku semestra. Stručno povjerenstvo, međutim, nije obaviješteno ni o kakvom posebnom programu razvoja vještina vezanih uz metode testiranja i ocjenjivanja.

Kroz sastanke sa studentima i članovima nastavnog osoblja, Stručno povjerenstvo uvidjelo je da je vrednovanje i ocjenjivanje u velikoj mjeri usklađeno s nastavnim metodama koje se koriste.

Pitanja vezana uz ispite i ocjenjivanje regulirana su Pravilnikom o studiranju visokog učilišta koji je dostavljen Stručnom povjerenstvu (na hrvatskom). Glavne predmetne ispite ocjenjuje povjerenstvo od tri ili više članova nastavnog osoblja.

Tijekom virtualnog posjeta studenti su izrazili želju da budu pravodobno obaviješteni o točnim terminima ispita (ranije od dosadašnje prakse). Iako je visoko učilište dostavilo pisanu dokumentaciju o formalnim načinima žalbenih postupaka studenata, studenti su Stručnom povjerenstvu rekli da se ponekad osjećaju nesigurno oko toga kako iznijeti probleme.

Preporuke za poboljšanje

Stručno povjerenstvo predlaže poboljšanje i standardizaciju opisa kolegija, sa snažnim naglaskom na praktičnim informacijama (točno opterećenje studenata, detalji ispita), te s obzirom na englesku verziju. Opis bi trebao biti jasan, usporediv i precizan.

U nekim slučajevima, opisi kolegija i očekivanih aktivnosti tijekom semestra te specifičnih ispitnih procesa trebaju sadržavati više praktičnih detalja.

Stručno povjerenstvo predlaže i učinkovitiju komunikaciju po pitanju termina ispita.

Ocjena kvalitete

Zadovoljavajuća razina kvalitete

**3.9.** **Visoko učilište izdaje diplomu i dopunske isprave o studiju u skladu s odgovarajućim propisima.**

Analiza

Stručno povjerenstvo općenito odobrava praksu visokog učilišta u izdavanju diploma i dopunskih isprava o studiju, ali s jednom značajnom rezervom. Povjerenstvu nedostaje eksplicitnije razlikovanje diplome glazbene struke od diplome glazbene struke kombinirane s obrazovanjem na osnovnoj i srednjoj razini. Ni dopunska isprava o studiju u sadašnjem obliku ne razjašnjava situaciju. U dokumentu koji je visoko učilište ustupilo Stručnom povjerenstvu (pod nazivom *dopunska isprava engleski*), postoji opći opis toga što je student sposoban raditi *ako* završi pedagoški modul (može se pronaći u nizu opisa za svaki izborni modul). Slijede detalji o programu (podaci o predmetima koje je student završio). Međutim, nema izjave o tome je li student završio neki od modula. Neki kolegiji (Didaktika, Nastavna praksa, Metodika nastave, Psihologija obrazovanja) mogu sugerirati da je završio pedagoški modul, ali to je samo pretpostavka. Stručno povjerenstvo iz razgovora tijekom virtualnog posjeta doznalo je da poslodavci ponekad od Sveučilišta traže objašnjenje dodatnih isprava o studiju. Stručno povjerenstvo može vrlo dobro razumjeti poziciju poslodavaca.

Preporuke za poboljšanje

Stručno povjerenstvo preporučuje da se napravi jasna diferencijacija diploma studenata koji su završili pedagoški smjer, kako bi se pojednostavili procesi prijavljivanja na radna mjesta za nastavnike.

Ocjena kvalitete

Zadovoljavajuća razina kvalitete

**3.10.** **Visoko učilište vodi brigu o zapošljivosti studenata nakon studija.**

Analiza

Stručno povjerenstvo pozdravlja osnivanje Udruge alumnija visokog učilišta iz 2021.

Visoko učilište nema vlastitu statistiku o zapošljavanju svojih diplomanata, umjesto toga upravlja statističkim podacima na nacionalnoj razini koji su djelomično informativni o položaju diplomanata visokog učilišta i ne uključuju nužno i međunarodno zapošljavanje. Stručno povjerenstvo cijeni što je visoko učilište uspostavilo Centar za karijeru u rujnu 2021. Stručno povjerenstvo također razumije da visoko učilište ima snažnu, kontinuiranu i uspješnu povezanost s vodećim institucijama hrvatskoga glazbenog i kulturnog života, što studentima pruža izvrsnu priliku da se upoznaju s vodećim ličnostima, projektima i praksama iz područja svoje struke.

Temeljem razgovora obavljenih tijekom virtualnog posjeta visokom učilištu, Stručno povjerenstvo primijetilo je da neki studenti smatraju da je pedagoški modul nedovoljna priprema za stvarnu nastavu na osnovnoškolskoj i srednjoškolskoj razini. Dostavljeni materijali za reakreditaciju ne sadrže opis modula pedagogije. Stručno povjerenstvo tražilo je od predstavnika visokog učilišta da ga učine dostupnim, no visoko učilište nije udovoljilo tom zahtjevu.

Preporuke za poboljšanje

Temeljem dokaza dobivenih u razgovorima, Stručno povjerenstvo potiče visoko učilište da ojača svoju komunikaciju s članovima Udruge alumnija i započne s aktivnim dovođenjem novih članova.

Što se tiče nastavnih zvanja, evidentna je neusklađenost dopunske isprave o studiju pedagoškog smjera s tržištem rada. Stoga Stručno povjerenstvo preporučuje da se razjasni situacija i razviju novi oblici dopunske isprave o studiju koji će studentima biti od pomoći. Akademija bi također trebala razviti/osigurati jasan opis pedagoškog modula.

Ocjena kvalitete

Zadovoljavajuća razina kvalitete

## Nastavnički i institucijski kapaciteti

**4.1.** **Visoko učilište osigurava odgovarajuće nastavničke kapacitete.**

Analiza

Visoko učilište zapošljava visoko kvalificirano osoblje kako bi osiguralo adekvatne nastavne kapacitete. Omjer nastavnog osoblja i studenata je 1 : 4,81 prema MOZVAG-u. Dakle, omjer je u skladu s međunarodnom praksom. Prema propisima, barem jedna trećina ukupnog broja nastavnih sati sveučilišnog studijskog programa moraju izvoditi zaposlenici izabrani u znanstveno-nastavno i/ili umjetničko-znanstveno zvanje. Stoga, prema MOZVAG-u, postoje studijski programi koje ne pokrivaju zaposlenici s punim radnim vremenom:

Muzikologija, smjerovi: Muzikologija, Etnomuzikologija (1081), integrirani preddiplomski i diplomski sveučilišni studijski program; Muzikologija (dvopredmetno) (1082), integrirani preddiplomski i diplomski sveučilišni studijski program; Kompozicija, smjerovi: Kompozicija, Primijenjena kompozicija, Elektronička kompozicija (1083), integrirani preddiplomski i diplomski sveučilišni studijski program; Dirigiranje, smjerovi: Dirigiranje, Zborsko dirigiranje (1084), integrirani preddiplomski i diplomski studijski program; Glazbena pedagogija (1085), integrirani preddiplomski i diplomski studijski program; Teorija glazbe (1086), integrirani preddiplomski i diplomski studijski program.

Studijski programi s odgovarajućom razinom pokrivenosti su: Pjevanje (1088), integrirani preddiplomski i diplomski studijski program; Studij za instrumentaliste; smjerovi: Flauta, Oboa, Klarinet, Saksofon, Fagot, Rog, Truba, Trombon, Tuba, Eufonij, Udaraljke, Harfa, Violina, Viola, Violončelo, Kontrabas, Gitara, Klavir, Orgulje, Čembalo, Tambura (1111), integrirani preddiplomski i diplomski studijski program; Poslijediplomski specijalistički umjetnički studij za izvođače (1113), poslijediplomski specijalistički studijski program.

Prema Analitičkom prilogu, nastavno opterećenje vrlo je visoko i doseže do 1110 norma sati godišnje. Ipak, gotovo svi nastavnici besplatno dodatno rade sa studentima. Njihova je vlastita odluka da rade prekovremeno. Nastavnici su također stalno uključeni u mnoge dodatne aktivnosti koje organizira visoko učilište (koncerti, festivali), što također nije plaćeno. Plaća nastavnicima kasni i po nekoliko mjeseci. Administrativno osoblje zauzima 44 radna mjesta (25% svih zaposlenika visokog učilišta), što se čini prevelikim brojem za tako malenu ustanovu.

Preporuke za poboljšanje

Preraspodijeliti radno opterećenje nastavnika i minimalizirati dodatna (neplaćena) zaduženja. Pronaći mogućnosti za isplatu plaće na vrijeme. Smanjiti administrativno osoblje prebacivanjem zajedničkih dužnosti na središnju upravu Sveučilišta.

Ocjena kvalitete

Zadovoljavajuća razina kvalitete

**4.2.** **Zapošljavanje, napredovanje i reizbor nastavnika temelje se na objektivnim i transparentnim postupcima koji uključuju vrednovanje izvrsnosti.**

Analiza

Kako se navodi u Samoanalizi, postupak zapošljavanja, napredovanja i reizbora nastavnika uređen je prema danom zakonskom okviru i odredbama Statuta. Na visokom učilištu vrijedi i primjenjuje se privremeni Pravilnik o reizboru i izboru u viša zvanja, kao i sustav koeficijenata koji potvrđuje Sveučilište. Iako su informacije o slobodnim radnim mjestima dostupne *online* (samo na hrvatskom), tijekom sastanka s nastavnicima utvrđeno je da postoji uobičajena praksa da se potencijalni kandidati privatno informiraju prije ili na dan službene objave natječaja. Strogi propisi Ministarstva znanosti i obrazovanja o nastavnim radnim mjestima ograničavaju prirodni razvoj ustanove i remete proces studija te ne ostavljaju prostora instituciji da djeluje na dinamičniji način zapošljavanja nastavnog osoblja. Također, to ne odgovara koncepciji visokog učilišta kao neovisne institucije.

Preporuke za poboljšanje

Osigurati potencijalnim kandidatima jednake prilike za sudjelovanje u postupku zapošljavanja, napredovanja ili reizbora. Pokrenuti dijalog/raspravu cijele zemlje s Ministarstvom znanosti i obrazovanja o slobodi zapošljavanja/reizbora nastavnog osoblja za samu instituciju.

Ocjena kvalitete

Zadovoljavajuća razina kvalitete

**4.3.** **Visoko učilište pruža podršku nastavnicima u njihovu profesionalnom razvoju.**

Analiza

Visoko učilište pruža dobre prilike za usavršavanje nastavnika i zaposlenika te podržava njihov profesionalni razvoj. To se ostvaruje kroz organizirane seminare, koncerte, glazbene nastupe, međunarodne programe institucionalne i izvaninstitucionalne mobilnosti. Kako je navedeno u Samoanalizi, organiziraju se redoviti projektni ciklusi kroz koje se sustavno unapređuju umjetničke i pedagoške kompetencije nastavnika (*Vivant professores*, *Vivat academia*, *Virtuoso* i *Anabasis*). Neki projekti izvode se u suradnji s lokalnim partnerima (filharmonija, opera), kao i s međunarodnim partnerima (veleposlanstvo Austrije). Ograničena je financijska potpora za sudjelovanje na usavršavanjima u inozemstvu, glazbenim natjecanjima, seminarima itd. Nastavnici se mogu prijaviti za Erasmus+, KA131 i KA107, CEEPUS mrežu Winds of Central Europe, programe akademske mobilnosti i dodatnu financijsku potporu izravno iz vrlo ograničenog dekanskog fonda (sastanci Povjerenstva s nastavnicima i upravom). Postoji i dekanova nagrada koja se dodjeljuje nastavnicima, upravi i studentima jednom godišnje. Osim toga, nastavnici često postaju dobitnici najvažnijih državnih ili strukovnih nagrada, što je rezultat kandidature na prijedlog visokog učilišta (Nagrada Hrvatske akademije znanosti i umjetnosti, Nagrada Ars Summa Universitatis). Međutim, uobičajena praksa sudjelovanja nastavnika u vanjskim institucionalnim (i državnim) događanjima temelji se na njihovim vlastitim troškovima (Samoanaliza, str. 70; sastanak Povjerenstva s nastavnicima).

Preporuke za poboljšanje

Proširiti i povećati institucionalni sustav financijske potpore nastavnicima za njihov profesionalni razvoj, posebno za inozemna događanja.

Ocjena kvalitete

Zadovoljavajuća razina kvalitete

**4.4.** **Prostor, oprema i cjelokupna infrastruktura (laboratoriji, informatička služba, radilišta i sl.) odgovarajući su za provedbu studijskih programa i osiguravaju postizanje predviđenih ishoda učenja te realizaciju znanstvene/umjetničke i stručne djelatnosti.**

Analiza

Radni prostor je na najvišoj razini. Uključuje novu zgradu koja je potpuno funkcionalno opremljena i u koju je visoko učilište uselilo tijekom akademske godine 2014./2015., nove instrumente, informatičku infrastrukturu i bežični internet na čitavom prostoru ustanove. Visoko učilište trenutačno djeluje u 56 učionica, 33 nastavna laboratorija, četiri informatičke učionice, dvije prostorije za studente, tri nastavnička kabineta i dva stana za gostujuće predavače (Samoanaliza, str. 73). Instalirani su programi Multimedia Studio i Music Synthesis Studio za potrebe studenata i nastavnika, a višenamjenska dvorana Blagoje Bersa koristi sustav ozvučenja Meyer Sound Surround. Visoko učilište ima dovoljno glazbenih instrumenata za posudbu studentima (sastanak Stručnog povjerenstva sa studentima). Nekoliko prijenosnih računala služi administrativnom osoblju za rad od kuće. Radno vrijeme visokog učilišta i knjižnice optimizirano je prema potrebama studenata. Iako je zgrada nova, ne zadovoljava neke od fizičkih potreba glazbenika (gotovo nijedan prozor ne može se otvoriti, nedostaje dnevnog svjetla, sustav klimatizacije je centraliziran).

Preporuke za poboljšanje

Izraditi plan uređenja zgrade za potrebe specifičnih uvjeta studija glazbe.

Ocjena kvalitete

Visoka razina kvalitete

**4.5.** **Knjižnica i njezina opremljenost te pristup dodatnim sadržajima osiguravaju dostupnost literature i knjižničnih usluga za potrebe kvalitetna studiranja i kvalitetne znanstveno-nastavne / umjetničko-nastavne djelatnosti.**

Analiza

Visoko učilište posjeduje jednu od najvećih glazbenih knjižnica u zemlji (75.000 jedinica), koja uključuje nekoliko rijetkih izdanja iz 16. stoljeća, kao i važne suvremene publikacije (notne zapise, knjige), audio i video snimke te suvremene alate za njihovu upotrebu. Postoji dovoljno tiskanih i digitaliziranih materijala prikupljenih i dostupnih za proučavanje. Katalog je dostupan *online*, a postoji mogućnost naručivanja i čitanja digitaliziranih materijala od kuće (DRMA – Digitalni repozitorij Muzičke akademije). Knjižnica je pretplaćena na glavne glazbene enciklopedije i rječnike (oxfordmusiconline, mgg-online), kao i nekoliko međunarodnih baza podataka potrebnih studentima i nastavnicima (Naxos, JSTOR). Ostale potrebne baze podataka dostupne su u Nacionalnoj sveučilišnoj knjižnici, koja je na njih pretplaćena (Scopus, Web of Science, CAB Abstracts, EBMR, HeinOnline, SciFinder-n, EconLit, MathSciNet, APA PsycInfo, IEEE/IET Electronic Library, Oxford HSS Journal Collection, IOPscience ekstra). Radno vrijeme knjižnice (od ponedjeljka do petka od 8 do 19 sati) usklađeno je s potrebama nastavnika i studenata. Sustav pomoći osoblju organiziran je na visokoj razini. Glavni podaci o knjižnici dostupni su na hrvatskom i engleskom jeziku. Jednom godišnje knjižnica od nastavnika prikuplja podatke o njihovim potrebama i pribavlja potrebnu građu. Zaposlenici knjižnice redovito se usavršavaju, pohađaju stručne i znanstvene skupove u zemlji i inozemstvu, te aktivno sudjeluju u radu strukovnih udruga (Hrvatsko knjižničarsko društvo, Hrvatska udruga muzičkih knjižnica, arhiva i dokumentacijskih centara, International Association of Music Libraries, Archives and Documentation Centres, Hrvatsko arhivističko društvo i Hrvatsko muzikološko društvo).

Preporuke za poboljšanje

Sustavno proširiti zbirku knjižnice suvremenom glazbom i partiturama najboljih svjetskih izdavača (tzv. „urtekst“ i kritička izdanja vodećih svjetskih izdavača kao što su Henle, Schott i dr.)

Ocjena kvalitete

Visoka razina kvalitete

**4.6.** **Visoko učilište racionalno upravlja financijskim resursima.**

Analiza

Svi raspoloživi izvori financiranja uglavnom se koriste za pokrivanje osnovnih materijalnih troškova za energente i održavanje tehničkih sustava zgrade (Samoanaliza, str. 78). Visoko učilište dobiva samo 34,5% iznosa potrebnog za pokrivanje troškova režija i održavanja za akademsku godinu 2021./2022. Deficit djelomično pokrivaju Sveučilište i Ministarstvo znanosti i obrazovanja, temeljem povremenih zahtjeva visokog učilišta. Kronični nedostatak financijskih sredstava doveo je visoko učilište u vrlo tešku situaciju, s ograničenim mogućnostima pokrivanja troškova za nastavno osoblje, studente i nastavni proces općenito. Sukladno ovoj situaciji, visoko učilište ne može izraditi novi financijski plan za sljedeće razdoblje (prethodni financijski plan završava 2022. godine). Predlagatelju novog Zakona o visokom obrazovanju i znanstvenoj djelatnosti visoko učilište predložilo je konkretne mjere za rješavanje lošeg materijalnog položaja umjetničkog područja. Suština prijedloga je da se u temeljnu proračunsku komponentu uključe sredstva za materijalne troškove poslovanja u stvarnom iznosu, umjesto dosadašnjeg *de facto* djelomičnog sufinanciranja u iznosu od samo 34,5% troškova (Samoanaliza, str. 78).

Preporuke za poboljšanje

Iako je, prema visokom učilištu, „upravljanje financijskim resursima Muzičke akademije racionalizirano do maksimuma te ga nije moguće racionalizirati u većoj mjeri nego što je to sada“ (Samoanaliza, str. 78), čini se da restrukturiranje može poslužiti kao učinkovit način optimizacije troškova i poboljšanja osiguravanja kvalitete studija. Neke od administrativnih funkcija i dužnosti mogu se lako prenijeti na središnju upravu Sveučilišta (ljudski resursi, financije, međunarodni poslovi, ured za informatičku podršku, Centar za karijere itd.). Preustroj i objedinjavanje odjela prema sličnosti studijskih programa (scenske umjetnosti, humanističke znanosti, društvene znanosti) mogli bi biti učinkovitiji. Konačno, mogla bi se reducirati i struktura dekanata tako što će se optimizirati broj prodekana i tajnika.

Ocjena kvalitete

Zadovoljavajuća razina kvalitete

## Znanstvena / umjetnička djelatnost

**5.1.** **Nastavnici i suradnici zaposleni na visokom učilištu posvećeni su postizanju visoke kvalitete i kvantitete znanstvenog istraživanja.**

Analiza

Uvidom u dokumentaciju i stvarno stanje na visokom učilištu utvrđeno je da znanstvenici objavljuju velik broj znanstvenih publikacija, iako su oni u malom postotku jer veliku većinu zaposlenika čine umjetnici. Kako bi potaknulo daljnje znanstveno istraživanje, visoko učilište donijelo je istraživačku strategiju u kojoj je definiralo ciljeve istraživanja. Visoko učilište bilježi podatke o publikacijama u smislu indeksiranja i citiranosti, h-indeksa, no osim toga ima i vlastito praćenje znanstvenih i umjetničkih radova svojih zaposlenika kroz razna tijela koja se bave praćenjem, kao što su: Vijeća odsjeka (II. i VIII.), Povjerenstvo za upravljanje kvalitetom, Povjerenstvo za knjižnicu i Povjerenstvo za izdavačku djelatnost. Doktorski studiji na Akademiji novijeg su datuma (2017.), a dosad je samo jedna pristupnica obranila doktorsku disertaciju. Ostali zaposlenici obranili su doktorske disertacije na drugim sveučilištima u zemlji i inozemstvu. Umjetnički doktorski studij je u izradi i trebao bi biti završen prije sljedeće reakreditacije. Budući da je visoko učilište primarno umjetnička institucija, umjetnička djelatnost ne može se mjeriti znanstvenim mjernim elementima poput doktorata, već umjetničkim, poput umjetničkih projekata. Brojnost, opseg i značaj umjetničkih projekata visokog učilišta za kulturnu politiku grada, države i društva općenito doista je više no impresivan. Kroz brojne koncertne cikluse u vlastitoj produkciji (kao i značajne suradnje s najvećim kulturnim institucijama Republike Hrvatske), visoko učilište kreira velik dio kulturne politike društva u državi.

Preporuke za poboljšanje

Za razvoj interdisciplinarnih i transdisciplinarnih projekata, što je danas svakako standard, Stručno povjerenstvo smatra da je nužan znanstvenoistraživački institut. Akademija je nekad imala Zavod za sistematsku muzikologiju. Stručno povjerenstvo predlaže da se taj zavod revitalizira te da se prilagodi današnjim potrebama u svrhu znanstvenih i umjetničkih istraživanja na interdisciplinarnoj, multidisciplinarnoj i svakako transdisciplinarnoj osnovi, jer će jedino tako visoko učilište moći doći do novih perspektiva, a time i novih ciljeva.

Ocjena kvalitete

Zadovoljavajuća razina kvalitete

**5.2.** **Visoko učilište dokazuje društvenu relevantnost svojih znanstvenih, stručnih i umjetničkih istraživanja i prijenosa znanja.**

Analiza

Muzička akademija usko je povezana i u stalnoj suradnji s različitim društvenim institucijama koje predstavljaju područja tržišta rada i kulturne politike države. Prema tim informacijama, visoko učilište reagira i prilagođava svoje aktivnosti. Putem ugovora o suradnji s krovnim institucijama u kulturi, visoko učilište ima učinkovit sustav podrške istraživanja i prijenosa znanja sa stručnih institucija na svoje studente. Umreženost Akademijinih nastavnika i suradnika u znanstvene, stručne i umjetničke udruge te njihovo djelovanje u njima stvara cirkularni sustav od nemjerljive važnosti za visoko učilište, ali i društvo u cjelini. To je sinergija međusobnog davanja i primanja.

Preporuke za poboljšanje

Nema preporuka.

Ocjena kvalitete

Visoka razina kvalitete

**5.3.** **Znanstvena/umjetnička i stručna postignuća visokog učilišta prepoznata su u regionalnim, nacionalnim i međunarodnim okvirima.**

Analiza

Muzička akademija i njeni zaposlenici u posljednjih pet godina dobili su 60-ak značajnih stručnih nagrada u zemlji i inozemstvu. Uz interne projekte, koncerte i nastupe, kojih je oko 300 godišnje, nastavnici visokog učilišta nositelji su velikih stručnih projekata na sveučilišnoj razini. Za te projekte visoko učilište aplicira na Sveučilištu, a najbolji se financiraju. Osim Sveučilišta, projekti se financiraju i iz drugih izvora financiranja, poput Ministarstva kulture, raznih organizacija, veleposlanstava i dr. Od međunarodnih projekata izdvajaju se AEC-ov projekt Strengthening Music in Society te Erasmus+ projekt PRIhME čiji je pokrovitelj Royal Irish Academy of Music. Nastavnici, studenti i suradnici redovito i u velikom broju sudjeluju na raznim znanstvenim, umjetničkim i stručnim skupovima, simpozijima, radionicama u zemlji i inozemstvu. Visoko učilište često je organizator velikih stručnih skupova i istraživačkih projekata od međunarodnog značaja, poput organiziranja 44. Kongresa i Generalne skupštine AEC-a 2017. s oko 350 sudionika, ili 18. Svjetskog kongresa saksofonista, s 1500 sudionika. Taj podatak govori o dobrim međunarodnim odnosima i položaju visokog učilišta u međunarodnim krugovima. S obzirom na tablice 5.3, 5.4 i 5.5 Analitičkog priloga Samoanalizi, Stručno povjerenstvo uviđa da su nastavnici visokog učilišta članovi i predsjednici raznih znanstvenih, umjetničkih i stručnih povjerenstava, udruga, skupova, manifestacija i uredništava časopisa.

Preporuke za poboljšanje

Nema preporuka.

Ocjena kvalitete

Visoka razina kvalitete

**5.4.** **Znanstvena/umjetnička djelatnost visokog učilišta održiva je i razvojna.**

Analiza

Strategija razvoja i strategija istraživanja Muzičke akademije poklapa se s vizijom razvoja tog visokog učilišta. Znanstvena i umjetnička djelatnost koja se provodi na Akademiji ostvaruje strateški program. Kako je već spomenuto, Akademija prati znanstvena i umjetnička postignuća svojih zaposlenika te, sukladno mogućnostima, nagrađuje njihova postignuća. Glavni izvor financiranja Akademije je Ministarstvo znanosti i obrazovanja. Troškovi Akademije iznimno su visoki (preko milijun eura godišnje samo za hladni pogon zgrade, a visoko učilište dobiva samo 34,5% iznosa potrebnog za pokrivanje troškova energije i održavanja (primjerice za studijsku godinu 2021./2022.). Financijski je Akademija u dugovima zbog velikih troškova održavanja zgrade i velikog broja vanjskih suradnika. Trećina svih nastavnika su vanjski suradnici, što iziskuje visoke troškove. Postoji zabrana zapošljavanja novih zaposlenika koju propisuje Ministarstvo znanosti i obrazovanja, pa je visoko učilište ograničeno u pogledu širenja studijskih programa i vlastitog razvoja. Nastavno opterećenje vrlo je veliko i bez povećanja ljudskih resursa održivost visokog učilišta bit će upitna.

Preporuke za poboljšanje

Proširenje rada Akademije novim studijskim programima na diplomskoj razini i razvoj umjetničkih doktorskih studija strateški su ciljevi budućeg rada ustanove. Oba ova cilja neostvariva su bez povećanja ljudskih resursa. Nastavnici Akademije već imaju preveliko nastavno opterećenje, stoga Stručno povjerenstvo preporučuje povećanje ljudskih resursa za potrebna radna mjesta.

Financijski problem održavanja zgrade čini se nepremostivom preprekom u radu Akademije. Preporuka je pronaći trajni model financiranja hladnog pogona zgrade kako bi se Akademija mogla posvetiti svojoj primarnoj zadaći, a to je znanstveno-umjetničko istraživanje i djelatnost.

Ocjena kvalitete

Zadovoljavajuća razina kvalitete

**5.5.** **Znanstvena/umjetnička i stručna aktivnost i postignuća visokog učilišta unapređuju nastavni proces.**

Analiza

Svi resursi Akademije koriste se na svim razinama nastave na kojima su potrebni. Kroz razne umjetničke projekte izvode se studentske skladbe u kojima studenti postaju suautori umjetničkog istraživanja. I u znanstvenom području izrađuju se znanstveni i stručni radovi u kojima su studenti suautori. Glavni umjetnički godišnji projekti Akademije projekti su velikih glazbenih sastava kao što su zborovi i orkestar. Muzička akademija ima mješoviti zbor, komorni zbor, simfonijski orkestar i brojne komorne sastave. Pod velikim umjetničkim projektima Stručno povjerenstvo misli na simfonijske koncerte i operne produkcije. Godišnje su u prosjeku četiri takva projekta, od kojih je jedan operna produkcija. Od 2009. nastaje u koprodukciji sa svim trima zagrebačkim umjetničkim akademijama (Akademija dramske umjetnosti, Akademija likovnih umjetnosti, Muzička akademija Sveučilišta u Zagrebu) i Tekstilno-tehnološkim fakultetom u Zagrebu. Svi studenti Akademije uključeni su u neki od projekata na godišnjoj razini te kroz ovaj praktični glazbeni dio unapređuju svoj nastavni proces. Nastavu započetu u predavaonici studenti zaokružuju javnim nastupom, što je i smisao umjetničke akademije.

Preporuke za poboljšanje

Nema preporuka.

Ocjena kvalitete

Visoka razina kvalitete

# PRILOZI

1. **Sažetak procjene kvalitete – tablice**

|  |  |  |  |  |
| --- | --- | --- | --- | --- |
| *Ocjena razine kvalitete po temama* | | | | |
| *Tema* | Nezadovoljavajuća razina kvalitete | Minimalna razina kvalitete | Zadovoljavajuća razina kvalitete | Visoka razina kvalitete |
| *I. Interno osiguravanje kvalitete i društvena uloga visokog učilišta* |  |  |  | X |
| *II. Studijski programi* |  |  | X |  |
| *III. Nastavni proces i podrška studentima* |  |  | X |  |
| *IV. Nastavnički i institucijski kapaciteti* |  |  | X |  |
| *V. Znanstvena / umjetnička djelatnost* |  |  |  | X |

|  |  |  |  |  |
| --- | --- | --- | --- | --- |
| *Ocjena kvalitete po standardu* | | | | |
| I. Interno osiguravanje kvalitete i društvena uloga visokog učilišta | *Nezadovoljavajuća razina kvalitete* | *Minimalna razina kvalitete* | *Zadovoljavajuća razina kvalitete* | *Visoka razina kvalitete* |
| 1.1. Visoko je učilište uspostavilo funkcionalan sustav unutarnjeg osiguranja kvalitete. |  |  | X |  |
| 1.2. Visoko učilište primjenjuje preporuke za unaprjeđenje kvalitete iz ranije provedenih vrednovanja. |  |  |  | X |
| 1.3. Visoko učilište podupire akademski integritet i slobode, sprječava sve oblike neetičnog ponašanja, netolerancije i diskriminacije. |  |  | X |  |
| 1.4. Visoko učilište osigurava dostupnost informacija o važnim aspektima svojih aktivnosti (nastavnoj, znanstvenoj/umjetničkoj i društvenoj ulozi). |  |  |  | X |
| 1.5. Visoko učilište razumije i potiče razvoj svoje društvene uloge. |  |  |  | X |
| 1.6. Programi cjeloživotnog učenja koje visoko učilište izvodi usklađeni su sa strateškim ciljevima i misijom visokog učilišta te društvenim potrebama. |  |  |  | X |

|  |  |  |  |  |
| --- | --- | --- | --- | --- |
| *Ocjena kvalitete po standardu* | | | | |
| *II.* *Studijski programi* | *Nezadovoljavajuća razina kvalitete* | *Minimalna razina kvalitete* | *Zadovoljavajuća razina kvalitete* | *Visoka razina kvalitete* |
| 2.1. Opći ciljevi svih studijskih programa u skladu su s misijom i strateškim ciljevima visokog učilišta te društvenim potrebama. |  |  | X |  |
| 2.2. Predviđeni ishodi učenja studijskih programa koje visoko učilište izvodi odgovaraju razini i profilu kvalifikacija koje se njima stječu. |  |  |  | X |
| 2.3. Visoko učilište dokazuje postignuće predviđenih ishoda učenja na studijskim programima koje izvodi. |  |  | X |  |
| 2.4. Postupci planiranja, predlaganja i prihvaćanja novih te revizije ili ukidanja postojećih programa uključuju povratne informacije studenata, poslodavaca, strukovnih udruženja, alumnija. |  |  | X |  |
| 2.5. Visoko učilište osigurava usklađenost ECTS bodova sa stvarnim studentskim opterećenjem. |  |  | X |  |
| 2.6. Studentska je praksa sastavni dio studijskih programa (gdje je to primjenjivo). |  |  | X |  |

|  |  |  |  |  |
| --- | --- | --- | --- | --- |
| *Ocjena kvalitete po standardu* | | | | |
| *III.* *Nastavni proces i podrška studentima* | *Nezadovoljavajuća razina kvalitete* | *Minimalna razina kvalitete* | *Zadovoljavajuća razina kvalitete* | *Visoka razina kvalitete* |
| 3.1. Uvjeti za upis ili nastavak studija usklađeni su sa zahtjevima studijskog programa, jasni su, objavljeni i dosljedno se primjenjuju. |  |  |  | X |
| 3.2. Visoko učilište prikuplja i analizira podatke o napredovanju studenata na studiju i na temelju njih osigurava kontinuitet studiranja i završnost studenata. |  |  | X |  |
| 3.3. Visoko učilište osigurava poučavanje usmjereno na studenta. |  |  | X |  |
| 3.4. Visoko učilište osigurava odgovarajuću podršku studentima. |  |  | X |  |
| 3.5. Visoko učilište osigurava podršku studentima iz ranjivih i podzastupljenih skupina. |  |  |  | X |
| 3.6. Visoko učilište omogućava studentima stjecanje međunarodnog iskustva. |  |  | X |  |
| 3.7. Visoko učilište osigurava povoljne uvjete za studiranje inozemnih studenata. |  | X |  |  |
| 3.8. Visoko učilište osigurava objektivno i dosljedno vrednovanje i ocjenjivanje studentskih postignuća. |  |  | X |  |
| 3.9. Visoko učilište izdaje diplomu i dopunske isprave o studiju u skladu s odgovarajućim propisima. |  |  | X |  |
| 3.10. Visoko učilište vodi brigu o zapošljivosti studenata nakon studija. |  |  | X |  |

|  |  |  |  |  |
| --- | --- | --- | --- | --- |
| *Ocjena kvalitete po standardu* | | | | |
| *IV.* *Nastavnički i institucijski kapaciteti* | *Nezadovoljavajuća razina kvalitete* | *Minimalna razina kvalitete* | *Zadovoljavajuća razina kvalitete* | *Visoka razina kvalitete* |
| 4.1. Visoko učilište osigurava odgovarajuće nastavničke kapacitete. |  |  | X |  |
| 4.2. Postoji objektivan i transparentan postupak zapošljavanja nastavnika na temelju izvrsnosti. |  |  | X |  |
| 4.3. Visoko učilište pruža podršku nastavnicima u njihovu profesionalnom razvoju. |  |  | X |  |
| 4.4. Prostor, oprema i cjelokupna infrastruktura (laboratoriji, informatička služba, radilišta i sl.) odgovarajući su za provedbu studijskih programa i osiguravaju postizanje predviđenih ishoda učenja te realizaciju znanstvene/umjetničke i stručne djelatnosti. |  |  |  | X |
| 4.5. Knjižnica i njezina opremljenost te pristup dodatnim sadržajima osiguravaju dostupnost literature i knjižničnih usluga za potrebe kvalitetna studiranja i kvalitetne znanstveno-nastavne / umjetničko-nastavne djelatnosti. |  |  |  | X |
| 4.6. Visoko učilište racionalno upravlja financijskim resursima. |  |  | X |  |

|  |  |  |  |  |
| --- | --- | --- | --- | --- |
| *Ocjena kvalitete po standardu* | | | | |
| V. Znanstvena / umjetnička djelatnost | *Nezadovoljavajuća razina kvalitete* | *Minimalna razina kvalitete* | *Zadovoljavajuća razina kvalitete* | *Visoka razina kvalitete* |
| 5.1. Nastavnici i suradnici zaposleni na visokom učilištu posvećeni su postizanju visoke kvalitete i kvantitete znanstvenog istraživanja. |  |  | X |  |
| 5.2. Visoko učilište dokazuje društvenu relevantnost svojih znanstvenih, stručnih i umjetničkih istraživanja i prijenosa znanja. |  |  |  | X |
| 5.3. Znanstvena/umjetnička i stručna postignuća visokog učilišta prepoznata su u nacionalnim i međunarodnim okvirima. |  |  |  | X |
| 5.4. Znanstvena/umjetnička djelatnost visokog učilišta održiva je i razvojna. |  |  | X |  |
| 5.5. Znanstvena/umjetnička i stručna aktivnost i postignuća visokog učilišta unaprjeđuju nastavni proces. |  |  |  | X |

**2. Protokol posjeta**

|  |  |
| --- | --- |
| **Reakreditacija**  ***Muzičke akademije***  ***Sveučilišta u Zagrebu*** | **Re-accreditation of the**  ***Academy of Music***  ***Sveučilišta u Zagrebu*** |

***Edukacija članova Stručnog povjerenstva i priprema članova Povjerenstva za sastanke s visokim učilištem u virtualnom okruženju / Education of the Expert Panel members and preparation of the Panel members for the meetings with HEI in virtual form***

|  |  |  |
| --- | --- | --- |
|  | **Četvrtak, 3. studenoga 2022.** | **Thursday, 3 November 2022** |
| **9:50 – 10:00 CET** | Spajanje na poveznicu Zoom | Joining the Zoom meeting |
| **10:00 – 11:30**  **CET** | * Predstavljanje AZVO-a * Pregled sustava visokog obrazovanja u RH * Postupak reakreditacije * Standardi za vrednovanje kvalitete * Kako napisati Završno izvješće | * Presentation of ASHE * Overview of the higher education system in Croatia * Re-accreditation procedure * Standards for the evaluation of quality * How to write the Final report |
| **11:30 – 11:45**  **CET** | *Pauza* | *Break* |
| **11:45 – 13:30**  **CET** | Priprema Povjerenstva za i tijekom (rasprava o Samoanalizi i popratnim dokumentima) | Preparation of the Expert Panel members for the meetings with HEI (discussion on the Self-Evaluation Report and supporting documents) |

**Preliminarni posjet članova Stručnog povjerenstva visokom učilištu u Zagrebu /**

**Preliminary site-visit of Expert Panel members to HEI in Zagreb**

**Muzička akademija, lokacija / Academy of Music, location: Trg Republike Hrvatske 12, Zagreb**

|  |  |  |
| --- | --- | --- |
|  | **Ponedjeljak,**  **7. studenoga 2022.** | **Monday,**  **7 November 2022** |
| **8:50 – 9:00**  **CET** | Spajanje dijela članova Povjerenstva na poveznicu Zoom | Joining the part of the Expert Panel members to the Zoom meeting |
| **9:00 – 10:00**  **CET** | Sastanak članova Stručnog povjerenstva s dekanom, prodekanima i tajnikom | Meeting of Expert Panel members with the Dean, vice-deans and secretary |
| **10:00 – 10:15**  **CET** | *Pauza* | *Break* |
| **10:15 – 11:15**  **CET** | Sastanak članova stručnog povjerenstva s Povjerenstvom za upravljenje kvalitetom | Meeting of Expert Panel members with the Quality Management Committee |
| **11:15 – 12:30**  **CET** | Analiza dokumenata i prisustvovanje nastavi | Document analysis and participation in teaching classes |
| **12:30 – 13:30**  **CET** | *Pauza za ručak* | *Lunch break* |
| **13:30 – 15:30**  **CET** | **Obilazak Akademije** (predavaonice, nastavni laboratorij/praktikumi, radilišta, informatičke učionice, prostorije za studente, nastavnički kabineti, knjižnica, studentska služba…) **i prisustvovanje nastavi** | **Tour of the Academy** (classrooms, teaching laboratories/practicums, worksites, computer classrooms,  rooms for student activities, teaching offices, library, Students’ Office...) **and participation in teaching classes** |

**Edukacija članova Stručnog povjerenstva i priprema članova Povjerenstva za sastanke s visokim učilištem u virtualnom okruženju / pripremu of the Expert Panel members and preparation of the Panel members for the meetings with HEI in virtual form**

|  |  |  |
| --- | --- | --- |
|  | **Četvrtak, 8. studenoga 2022.** | **Tuesday, 8 November 2022** |
| **9:50 – 10:00 CET** | Spajanje na poveznicu Zoom | Joining the Zoom meeting |
| **10:00 – 14:00**  **CET** | **Priprema Povjerenstva za sastanke s visokim učilištem, osvrt na preliminarni posjet** | **Preparation of the Expert Panel members for the meetings with HEI, on the Self-Evaluation Report and supporting documents)** |

**Prvi dan reakreditacije u virtualnom okruženju/**

**First day of re-accreditation in virtual form**

|  |  |  |
| --- | --- | --- |
|  | **Srijeda, 9. studenoga 2022.** | **Wednesday, 9 November 2022** |
| **8:50 – 9:00**  **CET** | Spajanje na poveznicu Zoom | Joining the Zoom meeting |
| **9:00 – 10:00**  **CET** | Sastanak članova stručnog povjerenstava s prodekanom za nastavu | Meeting of Expert Eanel members with the Vice-Dean for student affairs |
| **10:00 – 10:15**  **CET** | *Pauza* | *Break* |
| **10:15 – 11:00**  **CET** | Sastanak s predstavnicima stručnih službi (Ured za studentske poslove, Knjižnica, Ured za međunarodnu i međuinstitucijsku suradnju, Ured za produkcijske poslove, Ured za ljudske potencijale, Karijerni centar, ECTS koordinator...) | Meeting with the administrative representatives (Students’ Office, Library, Office for International and Inter-institutional Cooperation, Office for Production Affairs, Human Resources Office, Career Centre, ECTS coordinator...) |
| **11:00 – 11:15**  **CET** | *Pauza* | *Break* |
| **11:15 – 12:15**  **CET** | Sastanak sa studentima | Meeting with Oni students |
| **12:15 – 13:15**  **CET** | *Pauza za ručak* | *Lunch break* |
| **13:15 – 14:00**  **CET** | Sastanak s alumnijima (bivši studenti koji nisu zaposlenici visokog učilišta) | Meeting with the alumni (former students who are not employed by HEI) |
| **14:00 – 14:15**  **CET** | *Pauza* | *Break* |
| **14:15 – 15:15**  **CET** | Sastanak s vanjskim dionicima s kojima visoko učilište surađuje | Meeting with external stakeholders |
| **15:15 – 16:00**  **CET** | Organizacija dodatnog sastanka o otvorenim pitanjima – **prema potrebi** | Organisation of an additional meeting with HEI on open questions – **if needed** |

**Drugi dan reakreditacije u virtualnom okruženju/**

**Second day of re-accreditation in virtual form**

|  |  |  |
| --- | --- | --- |
|  | **Četvrtak, 10. studenoga 2022.** | **10. studenog 2022.** |
| **10:00 – 11:00**  **CET** | Sastanak s prodekanom za studijske programe i cjeloživotno obrazovanje i prodekanom za međunarodnu i međuinstitucionalnu suradnju | Meeting with the Vice-Dean for study programmes and lifelong learning and Vice-Dean for international and inter-institutional cooperation |
| **11:00 – 11:15**  **CET** | *Pauza* | *Break* |
| **11:15 – 12:15**  **CET** | Sastanak s nastavnicima u stalnom radnom odnosu koji nisu na rukovodećim mjestima | Meeting with full-time teachers who do not hold managerial positions |
| **12:15 – 13:15**  **CET** | *Pauza za ručak* | *Lunch break* |
| **13:15– 14:15**  **CET** | Sastanak s pročelnicima nastavnih odsjeka i voditelja skupina predmeta | Meeting with the heads of the teaching departments and heads of subject groups |
| **14:15 – 14:30**  **CET** | *Pauza* | *Break* |
| **14:30 – 15:00**  **CET** | Organizacija dodatnog sastanka o otvorenim pitanjima – **prema potrebi** | Organisation of an additional meeting on open questions– **if needed** |

**Treći dan reakreditacije u virtualnom okruženju/**

**Third day of re-accreditation in virtual form**

|  |  |  |
| --- | --- | --- |
|  | **Petak, 11. studenoga 2022.** | **Friday, 11 November 2022** |
| **10:00 – 11:00**  **CET** | Sastanak članova Stručnog povjerenstava s prodekanom za umjetnost i poslovanje | Meeting with Vice-Dean for art and management |
| **11:00 – 11:15**  **CET** | *Pauza* | *Break* |
| **11:15 – 12:00**  **CET** | Sastanak s asistentima | Meeting with teaching assistants |
| **12:00 – 12:45**  **CET** | *Pauza za ručak* | *Lunch break* |
| **12:45 – 13:45**  **CET** | Sastanak s voditeljima projekata | Meeting with the heads of projects |
| **13:45 – 14:00**  **CET** | *Pauza* | *Break* |
| **14:00 – 14:30**  **CET** | Organizacija dodatnog sastanka o otvorenim pitanjima – **prema potrebi** | Organisation of an additional meeting on open questions – **if needed** |
| **14:30 – 15:15**  **CET** | *Interni sastanak članova stručnog povjerenstva* | *Internal meeting of the Expert Panel members* |
| **15:15 – 15:30**  **CET** | Završni sastanak članova Stručnog povjerenstva s dekanom, prodekanima i tajnikom | Exit meeting of Expert Panel members with the Dean, vice-deans and secretary |
| **15:30 –**  **CET** | Interni sastanak članova Stručnog povjerenstva – ocjenjivanje prema standardima kvalitete | Internal meeting of the Expert Panel members – assessment according to quality standards |

# SAŽETAK

Stručno povjerenstvo donijelo je zaključak je da je obrazovna misija Muzičke akademije u cijelosti usklađena s njezinim ciljevima i predstavljanjem. Uvidom u detaljnu Samoanalizu i tijekom sastanaka s unutarnjim i vanjskim dionicima, kao i djelomično kroz obilazak, stečen je dojam da Akademija ispunjava svoju središnju misiju postizanja umjetničke i znanstvene izvrsnosti gotovo u svim aspektima. Stručno povjerenstvo bilo je vrlo impresionirano kada je vidjelo visoka umjetnička postignuća u svim aspektima: pomno odabrano, međunarodno priznato nastavno osoblje, izvrsni studenti i višedimenzionalni, trans- i interdisciplinarni projekti koji odražavaju strast i predanost uključenih osoba. Nacionalna i međunarodna suradnja s vanjskim dionicima, npr. stalne i uspješne veze s vodećim institucijama hrvatskoga glazbenog i kulturnog života, odražavaju funkcionalnu mrežu koja služi profesionalnom razvoju studenata i njihovoj budućnosti na tržištu rada. Karijerni centar i uključenost u različite odbore daje im obrazovni okvir za razvoj njihovog punog potencijala. Mogućnost učenja i rada s vodećim umjetnicima i ličnostima je izvanredna. Akademija je svjesna svoje društvene uloge i utjecaja u društvu, posebice u ovim izazovnim vremenima, stoga ulaže sve napore u njihov daljnji napredak i razvoj. Ipak, mora se reći da kronični nedostatak financija ove težnje pretvara u težak zadatak. Nedostatak financijske predvidljivosti jedna je od glavnih briga koja se odražava na mnoga područja svakodnevnog poslovanja. Veliku ulogu u tom izazovu ima i nova zgrada koja Akademiji također daje goleme mogućnosti. Visoki troškovi održavanja zahtijevaju uspostavu trajnog modela financiranja operativnih troškova, kako bi se Akademija mogla posvetiti svojim temeljnim ciljevima znanstvenog i umjetničkog istraživanja, proizvodnje i obrazovanja. Troškovi zgrade trebaju biti strogo odvojeni od troškova studija.

Kako je Stručno povjerenstvo već navelo u Izvješću, potrebno je osigurati odgovarajuće plaćanje nastavnog osoblja, povećati ljudske resurse i pouzdanost financiranja projekata kako bi se nastavio kvalitetan rad ustanove i osigurala održivost i opstanak Akademije.

Atmosfera unutar ustanove među nastavnim osobljem, administrativnim osobljem i studentima vrlo je gostoljubiva, prijateljska, orijentirana na studente i fokusirana. Vanjski dionici i bivši studenti odražavaju te dojmove. Unatoč tome, Stručno povjerenstvo mora reći da neformalna, usmena komunikacija ima ograničenja i treba biti podržana funkcionalnim povratnim informacijama za sva područja ocjenjivanja. Stručno povjerenstvo uočilo je dobru volju i uspostavljeno prikupljanje podataka, ali istovremeno i nedostatak pouzdanih provedbenih alata i akcijskih planova. Stručno povjerenstvo preporučuje veću transparentnost u procesima donošenja odluka i primjenu novih aspekata. Prave korake u tom smjeru Akademija već čini. Utvrđeni su dokazi o dobrim primjerima i Stručno povjerenstvo nada se da će vidjeti njihov procvat (npr. Istraživački program, Udruga alumnija, Karijerni centar, mrežne stranice na engleskom jeziku).

Što se tiče utjecaja na globalnoj razini, Stručno povjerenstvo sretno je što vidi otvaranje Akademije međunarodnom umjetničkom i istraživačkom svijetu. Treba se spomenuti uvođenje znanstvenog doktorskog programa (2017.) te planiranje i pripremu umjetničkoga doktorskog studijskog programa. Međutim, u pogledu mobilnosti studenata i nastavnog osoblja ima prostora za poboljšanje. Mobilnost studenata otežava petogodišnji model studija. Kako bi ispunila ideje Bolonjskog procesa, Stručno povjerenstvo toplo preporučuje da Akademija ponovno razmotri tu veliku aktualnost. Akademija je u procvatu i važan je centar za europsku kulturnu baštinu, a Stručno povjerenstvo nada se da će svojim Izvješćem doprinijeti tom putu.